02019R1009 — HR — 16.07.2022 — 001.006

Ovaj je tekst namijenjen isključivo dokumentiranju i nema pravni učinak. Institucije Unije nisu odgovorne za njegov sadržaj. Vjerodostojne inačice relevantnih akata, uključujući njihove preambule, one su koje su objavljene u Službenom listu Europske unije i dostupne u EUR-Lexu. Tim službenim tekstovima može se izravno pristupiti putem poveznica sadržanih u ovom dokumentu.

►B UREDBA (EU) 2019/1009 EUROPSKOG PARLAMENTA I VIJEĆA od 5. lipnja 2019. o utvrđivanju pravila o stavljanju gnojidbenih proizvoda EU-a na raspolaganje na tržištu te o izmjenama uredaba (EZ) br. 1069/2009 i (EZ) br. 1107/2009 i stavljanju izvan snage Uredbe (EZ) br. 2003/2003 (Tekst značajan za EGP) ( L 170 25.6.2019, 1)

Koju je izmijenila:





Koju je ispravio:









▼B

UREDBA (EU) 2019/1009 EUROPSKOG PARLAMENTA I VIJEĆA

od 5. lipnja 2019.

o utvrđivanju pravila o stavljanju gnojidbenih proizvoda EU-a na raspolaganje na tržištu te o izmjenama uredaba (EZ) br. 1069/2009 i (EZ) br. 1107/2009 i stavljanju izvan snage Uredbe (EZ) br. 2003/2003

(Tekst značajan za EGP)







POGLAVLJE I.

OPĆE ODREDBE

Članak 1.

Područje primjene

1. Ova se Uredba primjenjuje na gnojidbene proizvode EU-a.

Ova se Uredba ne primjenjuje na:

(a) nusproizvode životinjskog podrijetla ili dobivene proizvode na koje se ne primjenjuju zahtjevi Uredbe (EZ) br. 1069/2009 prilikom stavljanja na raspolaganje na tržištu;

(b) sredstva za zaštitu bilja obuhvaćena područjem primjene Uredbe (EZ) br. 1107/2009.

2. Ova Uredba ne utječe na primjenu sljedećih pravnih akata: (a) Direktive 86/278/EEZ; (b) Direktive 89/391/EEZ; (c) Direktive 91/676/EEZ; (d) Direktive 2000/60/EZ; (e) Direktive 2001/18/EZ; (f) Uredbe (EZ) br. 852/2004; (g) Uredbe (EZ) br. 882/2004; (h) Uredbe (EZ) br. 1881/2006; (i) Uredbe (EZ) br. 1907/2006; (j) Uredbe (EZ) br. 834/2007; (k) Uredbe (EZ) br. 1272/2008; (l) Uredbe (EU) br. 98/2013; (m) Uredbe (EU) br. 1143/2014; (n) Uredbe (EU) 2016/2031; (o) Direktive (EU) 2016/2284; (p) Uredbe (EU) 2017/625

Članak 2.

Definicije

Za potrebe ove Uredbe primjenjuju se sljedeće definicije:

(1) „gnojidbeni proizvod” znači tvar, smjesa, mikroorganizam ili bilo koji drugi materijal koji se primjenjuje ili je namijenjen primjeni na biljkama ili njihovoj rizosferi, ili na gljivama ili njihovoj mikosferi, ili koji je namijenjen da sačinjava rizosferu ili mikosferu, samostalno ili pomiješan s drugim materijalom, radi opskrbe biljaka ili gljiva hranjivima ili poboljšavanja učinkovitosti njihove ishrane;

(2) „gnojidbeni proizvod EU-a” znači gnojidbeni proizvod s oznakom CE kada se stavlja na raspolaganje na tržištu;

(3) „tvar” znači tvar kako je definirana u članku 3. točki 1. Uredbe (EZ) br. 1907/2006;

(4) „smjesa” znači smjesa kako je definirana u članku 3. točki 2. Uredbe (EZ) br. 1907/2006;

(5) „mikroorganizam” znači mikroorganizam kako je definiran u članku 3. točki 15. Uredbe (EZ) br. 1107/2009;

(6) „tekući oblik” znači suspenzija ili otopina, pri čemu je suspenzija dvofazna disperzija u kojoj su krute čestice suspendirane u tekućoj fazi, a otopina je tekućina bez krutih čestica, ili gel te uključuje paste;

(7) „kruti oblik” znači oblik koji karakterizira strukturalna rigidnost i otpornost na promjene oblika ili obujma i u kojem su atomi međusobno čvrsto povezani, bilo u pravilnu geometrijsku rešetku (kristalizirane krute tvari) ili na nepravilan način (amorfne krute tvari);

(8) „% mase” znači postotak mase cijelog gnojidbenog proizvoda EU-a u obliku u kojem je stavljen na raspolaganje na tržištu;

(9) „stavljanje na raspolaganje na tržištu” znači svaka isporuka gnojidbenog proizvoda EU-a za distribuciju ili upotrebu na tržištu Unije u okviru trgovačke djelatnosti, bilo uz naplatu ili besplatno;

(10) „stavljanje na tržište” znači prvo stavljanje na raspolaganje gnojidbenog proizvoda EU-a na tržištu Unije;

(11) „proizvođač” znači svaka fizička ili pravna osoba koja proizvodi gnojidbeni proizvod EU-a ili za koju se gnojidbeni proizvod EU-a dizajnira ili proizvodi te koja taj gnojidbeni proizvod EU-a stavlja na tržište pod svojim imenom ili žigom;

(12) „ovlašteni zastupnik” znači bilo koja fizička ili pravna osoba s poslovnim nastanom u Uniji koju je proizvođač pisanim putem ovlastio da u njegovo ime obavlja određene zadaće;

(13) „uvoznik” znači svaka fizička ili pravna osoba s poslovnim nastanom u Uniji koja na tržište Unije stavlja gnojidbeni proizvod EU-a iz treće zemlje;

(14) „distributer” znači svaka fizička ili pravna osoba u opskrbnom lancu koja stavlja gnojidbeni proizvod EU-a na raspolaganje na tržištu, a nije ni proizvođač ni uvoznik tog proizvoda;

(15) „gospodarski subjekti” znači proizvođač, ovlašteni zastupnik, uvoznik i distributer;

(16) „tehnička specifikacija” znači dokument kojim su propisani tehnički zahtjevi koje moraju ispuniti gnojidbeni proizvod EU-a, postupak njegove proizvodnje ili metode njegova uzorkovanja i analize;

(17) „usklađena norma” znači usklađena norma kako je definirana u članku 2. stavku 1. točki (c) Uredbe (EU) br. 1025/2012;

(18) „akreditacija” znači akreditacija kako je definirana u članku 2. točki 10. Uredbe (EZ) br. 765/2008;

(19) „nacionalno akreditacijsko tijelo” znači nacionalno akreditacijsko tijelo kako je definirano u članku 2. točki 11. Uredbe (EZ) br. 765/2008;

(20) „ocjenjivanje sukladnosti” znači postupak kojim se utvrđuje jesu li ispunjeni zahtjevi ove Uredbe koji se odnose na gnojidbeni proizvod EU-a;

(21) „tijelo za ocjenjivanje sukladnosti” znači tijelo koje obavlja aktivnosti ocjenjivanja sukladnosti, uključujući ispitivanje, izdavanje potvrda i provedbu inspekcija;

(22) „opoziv” znači svaka mjera s ciljem vraćanja gnojidbenog proizvoda EU-a koji je već stavljen na raspolaganje krajnjem korisniku;

(23) „povlačenje” znači svaka mjera kojoj je namjena spriječiti da gnojidbeni proizvod EU-a u opskrbnom lancu bude stavljen na raspolaganje na tržištu;

(24) „zakonodavstvo Unije o usklađivanju” svako je zakonodavstvo Unije kojim se usklađuju uvjeti za stavljanje proizvoda na tržište;

(25) „oznaka CE” znači oznaka kojom proizvođač označuje da je gnojidbeni proizvod EU-a u skladu s važećim zahtjevima iz zakonodavstva Unije o usklađivanju kojim se propisuje njezino stavljanje.

Članak 3.

Slobodno kretanje

1. Države članice ne sprečavaju, iz razloga povezanih sa sastavom, označivanjem ili drugim aspektima obuhvaćenima ovom Uredbom, stavljanje na raspolaganje na tržištu gnojidbenih proizvoda EU-a koji su u skladu s ovom Uredbom.

2. Odstupajući od stavka 1. ovog članka, one države članice koje 14. srpnja 2019. iskorištavaju odstupanje od članka 5. Uredbe (EZ) br. 2003/2003 s obzirom na udio kadmija u gnojivima koje je odobreno u skladu s člankom 114. stavkom 4. UFEU-a mogu nastaviti s primjenom nacionalnih graničnih vrijednosti za udio kadmija u gnojivima koje se primjenjuju u toj državi članici 14. srpnja 2019. na gnojidbene proizvode EU-a do trenutka kada usklađene granične vrijednosti za udio kadmija u fosfatnim gnojivima koje su jednake ili niže od graničnih vrijednosti koje se primjenjuju u dotičnoj državi članici 14. srpnja 2019. ili manje od njih budu primjenjive na razini Unije.

3. Ovom se Uredbom države članice ne sprečava da u svrhu zaštite zdravlja ljudi i okoliša, koje su u skladu s Ugovorima, zadrže ili donesu odredbe o upotrebi gnojidbenih proizvoda EU-a ako te odredbe ne zahtijevaju preinaku gnojidbenih proizvoda EU-a koji su u skladu s ovom Uredbom i ako ne utječu na uvjete za njihovo stavljanje na raspolaganje na tržištu.

Članak 4.

Zahtjevi za proizvode

1. Gnojidbeni proizvod EU-a mora: (a) ispunjavati zahtjeve iz Priloga I. za relevantnu kategoriju funkcije proizvoda; (b) ispunjavati zahtjeve iz Priloga II. za relevantnu kategoriju ili kategorije sastavnih materijala; i (c) biti označen u skladu sa zahtjevima za označivanje iz Priloga III.

2. Za sve aspekte koji nisu obuhvaćeni Prilogom I. ili II. gnojidbeni proizvodi EU-a ne smiju predstavljati rizik za zdravlje ljudi, životinja ili biljaka, za sigurnost ili za okoliš.

3. Do 16. srpnja 2020. Komisija objavljuje dokument sa smjernicama kojim proizvođačima i tijelima za nadzor nad tržištem pruža jasne informacije i primjere u pogledu vanjskog izgleda oznake iz Priloga III.

Članak 5.

Stavljanje na raspolaganje na tržištu

Gnojidbeni proizvodi EU-a mogu se stavljati na raspolaganje na tržištu samo ako su usklađeni s ovom Uredbom.







POGLAVLJE II.

OBVEZE GOSPODARSKIH SUBJEKATA

Članak 6.

Obveze proizvođačâ

1. Pri stavljanju gnojidbenih proizvoda EU-a na tržište proizvođači osiguravaju da su oni dizajnirani i proizvedeni u skladu sa zahtjevima iz priloga I. z i II.

2. Prije stavljanja gnojidbenih proizvoda EU-a na tržište proizvođači pripremaju tehničku dokumentaciju i provode odgovarajući postupak ocjenjivanja sukladnosti iz članka 15. ili osiguravaju njegovo provođenje.

Kad je tim postupkom ocjenjivanja usklađenosti dokazana sukladnost gnojidbenog proizvoda EU-a s primjenjivim zahtjevima utvrđenima u ovoj Uredbi, proizvođači sastavljaju EU izjavu o sukladnosti i stavljaju oznaku CE.

3. Proizvođači čuvaju tehničku dokumentaciju i EU izjavu o sukladnosti pet godina nakon što je gnojidbeni proizvod EU-a na koji se ti dokumenti odnose stavljen na tržište.

Proizvođači na zahtjev stavljaju primjerak EU izjave o sukladnosti na raspolaganje drugim gospodarskim subjektima.

4. Proizvođači osiguravaju uspostavu postupaka za očuvanje sukladnosti gnojidbenih proizvoda EU-a koji su dio serijske proizvodnje s ovom Uredbom. Na primjeren se način u obzir uzimaju promjene povezane s postupkom proizvodnje ili svojstvima tih gnojidbenih proizvoda EU-a te promjene usklađenih normi, zajedničkih specifikacija iz članka 14. ili drugih tehničkih specifikacija s obzirom na koje je gnojidbeni proizvod EU-a proglašen sukladnim ili primjenom kojih je njegova sukladnost provjerena.

Ako to smatraju prikladnim s obzirom na djelovanje gnojidbenog proizvoda EU-a ili rizike koje on predstavlja, proizvođači ispituju uzorke takvih gnojidbenih proizvoda EU-a koji su stavljeni na raspolaganje na tržištu, istražuju pritužbe i, prema potrebi, vode knjigu pritužbi i registar nesukladnih gnojidbenih proizvoda EU-a i opoziva takvih gnojidbenih proizvoda EU-a te o svakom takvom praćenju obavješćuju distributere.

5. Proizvođači osiguravaju da je na ambalaži gnojidbenih proizvoda EU-a koje su stavili na tržište naveden broj tipa, broj serije ili drugi element koji omogućuje njihovu identifikaciju ili, ako se gnojidbeni proizvodi EU-a isporučuju bez ambalaže, da se traženi podaci navedu u dokumentu priloženom uz svaki gnojidbeni proizvod.

6. Proizvođači na ambalaži gnojidbenog proizvoda EU-a ili, ako se gnojidbeni proizvod EU-a isporučuje bez ambalaže, u dokumentu priloženom uz gnojidbeni proizvod EU-a navode svoje ime, registrirano trgovačko ime ili registrirani žig i poštansku adresu na kojoj su dostupni. U poštanskoj adresi mora biti navedeno jedinstveno mjesto na kojem je proizvođač dostupan. Takve informacije moraju biti na jeziku koji krajnji korisnici i tijela za nadzor nad tržištem bez poteškoća razumiju te moraju biti jasne, razumljive i čitljive.

7. Proizvođači osiguravaju da uz gnojidbene proizvode EU-a budu priložene informacije predviđene Prilogom III. Ako se gnojidbeni proizvod EU-a isporučuje u pakiranju, informacije se nalaze na oznaci, koja je pričvršćena na topakiranje. Ako je pakiranje premalo da bi sadržavalo sve informacije, informacije koje se ne mogu pružiti na oznaci pružaju se na zasebnom letku koji je priložen tom pakiranju. Takav letak smatra se dijelom oznake. Ako se gnojidbeni proizvod EU-a isporučuje bez ambalaže, sve informacije pružaju se u letku. Oznaka i letak dostupni su u svrhu inspekcijskog pregleda kad se gnojidbeni proizvod EU-a stavlja na raspolaganje na tržištu. Informacije moraju biti na jeziku koji krajnji korisnici bez poteškoća razumiju, a koji određuje dotična država članica, te moraju biti jasne, razumljive i čitljive.

8. Proizvođači koji smatraju ili imaju razloga vjerovati da gnojidbeni proizvod EU-a koji su stavili na tržište nije u skladu s ovom Uredbom odmah poduzimaju korektivne mjere potrebne kako bi gnojidbeni proizvod EU-a uskladili ili, prema potrebi, povukli s tržišta ili opozvali. Osim toga, ako smatraju ili imaju razloga vjerovati da gnojidbeni proizvodi EU-a koje su stavili na tržište predstavljaju rizik za zdravlje ljudi, životinja ili biljaka te za sigurnost ili za okoliš, proizvođači o tome odmah obavješćuju nadležna nacionalna tijela država članica u kojima su te gnojidbene proizvode EU-a stavili na raspolaganje na tržištu te im dostavljaju detaljne podatke, posebno o svim neusklađenostima i poduzetim korektivnim mjerama.

9. Na obrazložen zahtjev nadležnoga nacionalnog tijela proizvođači mu dostavljaju sve informacije i dokumentaciju koji su potrebni za dokazivanje sukladnosti gnojidbenog proizvoda EU-a s ovom Uredbom u tiskanom ili elektroničkom obliku te na jeziku koje to tijelo bez poteškoća razumije. S navedenim tijelom na njegov zahtjev surađuju u svim aktivnostima s ciljem uklanjanja rizika koje predstavljaju gnojidbeni proizvodi EU-a koje su stavili na tržište.

Članak 7.

Ovlašteni zastupnik

1. Proizvođač može na temelju pisanog ovlaštenja imenovati ovlaštenog zastupnika.

Obveze iz članka 6. stavka 1. i obveza pripreme tehničke dokumentacije iz članka 6. stavka 2. nisu dio zadaća ovlaštenog zastupnika.

2. Ovlašteni zastupnik obavlja zadaće navedene u ovlaštenju koje mu je dao proizvođač. Tim se ovlaštenjem ovlaštenom zastupniku omogućuje da obavlja najmanje sljedeće: (a) da EU izjavu o sukladnosti i tehničku dokumentaciju ima na raspolaganju za potrebe nacionalnih tijela za nadzor nad tržištem u razdoblju od pet godina nakon što je gnojidbeni proizvod EU-a na koji se ti dokumenti odnose stavljen na tržište; (b) da nadležnomu nacionalnom tijelu na obrazložen zahtjev dostavi sve informacije i dokumentaciju potrebne za dokazivanje sukladnosti gnojidbenog proizvoda EU-a; (c) da na njihov zahtjev surađuje s nadležnim nacionalnim tijelima u svim aktivnostima s ciljem uklanjanja rizika povezanih s gnojidbenim proizvodima EU-a obuhvaćenima ovlaštenjem ovlaštenog zastupnika.

Članak 8.

Obveze uvoznikâ

1. Uvoznici na tržište stavljaju isključivo usklađene gnojidbene proizvode EU-a.

2. Prije stavljanja gnojidbenog proizvoda EU-a na tržište uvoznici osiguravaju da je proizvođač proveo odgovarajući postupak ocjenjivanja sukladnosti iz članka 15. Oni provjeravaju je li proizvođač sastavio tehničku dokumentaciju, jesu li uz gnojidbeni proizvod EU-a priloženi potrebni dokumenti i je li proizvođač ispunio zahtjeve iz članka 6. stavaka 5. i 6.

Ako smatra ili ima razloga vjerovati da gnojidbeni proizvod EU-a nije sukladan s ovom Uredbom, uvoznik ne stavlja gnojidbeni proizvod EU-a na tržište sve dok se ne provede njegovo usklađivanje. Nadalje, ako gnojidbeni proizvod EU-a predstavlja rizik za zdravlje ljudi, životinja ili biljaka te za sigurnost ili okoliš, uvoznik o tome obavješćuje proizvođača i tijela za nadzor nad tržištem.

3. Uvoznici na ambalaži gnojidbenog proizvoda EU-a ili, ako se gnojidbeni proizvod EU-a isporučuje bez ambalaže, u dokumentu priloženom uz gnojidbeni proizvod EU-a navode svoje ime, registrirano trgovačko ime ili registrirani žig i poštansku adresu na kojoj su dostupni. Kontaktni podaci moraju biti na jeziku koji bez poteškoća razumiju krajnji korisnici i tijela za nadzor nad tržištem.

4. Uvoznici osiguravaju da uz gnojidbene proizvode EU-a budu priložene informacije predviđene Prilogom III. Ako se gnojidbeni proizvod EU-a isporučuje u pakiranju, informacije se nalaze na oznaci, koja se stavlja na pakiranje. Ako je pakiranje premalo da bi sadržavalo sve informacije, informacije koje se ne mogu pružiti na oznaci pružaju se na zasebnom letku koji je priložen tom pakiranju. Takav letak smatra se dijelom oznake. Ako se gnojidbeni proizvod EU-a isporučuje bez ambalaže, sve informacije pružaju se u letku. Oznaka i letak dostupni su u svrhu inspekcijskog pregleda kad se gnojidbeni proizvod EU-a stavlja na raspolaganje na tržištu. Informacije moraju biti na jeziku koji krajnji korisnici bez poteškoća razumiju, a koji određuje dotična država članica.

5. Uvoznici osiguravaju da, dok je gnojidbeni proizvod EU-a pod njihovu odgovornošću, uvjeti njegova skladištenja ili prijevoza ne ugrožavaju njegovu ukslađenost sa zahtjevima iz Priloga I. ili III.

6. Ako to smatraju prikladnim s obzirom na djelovanje gnojidbenog proizvoda EU-a ili rizike koje on predstavlja, uvoznici ispituju uzorke tih gnojidbenih proizvoda EU-a koji su stavljeni na raspolaganje na tržištu, istražuju pritužbe i, prema potrebi, vode knjigu pritužbi i registar nesukladnih gnojidbenih proizvoda EU-a i opoziva tih gnojidbenih proizvoda EU-a te o svakom takvom praćenju obavješćuju distributere.

7. Uvoznici koji smatraju ili imaju razloga vjerovati da gnojidbeni proizvod EU-a koji su stavili na tržište nije sukladan ovoj Uredbi odmah poduzimaju korektivne mjere potrebne kako bi taj gnojidbeni proizvod EU-a uskladili ili, prema potrebi, povukli s tržišta ili opozvali. Osim toga, ako uvoznici smatraju ili imaju razloga vjerovati da gnojidbeni proizvod EU-a koji su stavili na tržište predstavlja rizik za zdravlje ljudi, životinja ili biljaka te za sigurnost ili okoliš, uvoznici o tome odmah obavješćuju nadležna nacionalna tijela država članica u kojima su taj gnojidbeni proizvod EU-a stavili na raspolaganje na tržištu te im dostavljaju detaljne podatke, posebno o svim neusklađenostima i poduzetim korektivnim mjerama.

8. Uvoznici su dužni tijekom pet godina nakon što je gnojidbeni proizvod EU-a stavljen na tržište imati primjerak EU izjave o sukladnosti na raspolaganju za potrebe tijela za nadzor nad tržištem te osigurati da tim tijelima na zahtjev bude raspoloživa tehnička dokumentacija.

Uvoznici na zahtjev stavljaju primjerak EU izjave o sukladnosti na raspolaganje drugim gospodarskim subjektima.

9. Na obrazložen zahtjev nadležnoga nacionalnog tijela uvoznici tom tijelu dostavljaju sve informacije i dokumentaciju koji su potrebni za dokazivanje sukladnosti gnojidbenog proizvoda EU-a s ovom Uredbom u tiskanom ili elektroničkom obliku te na jeziku koje to tijelo bez poteškoća razumije. S navedenim tijelom na njegov zahtjev surađuju u svim aktivnostima s ciljem uklanjanja rizika koje predstavlja gnojidbeni proizvod EU-a koji su stavili na tržište.

Članak 9.

Obveze distributerâ

1. Prilikom stavljanja gnojidbenog proizvoda EU-a na raspolaganje na tržištu distributeri djeluju u skladu sa zahtjevima ove Uredbe.

2. Prije stavljanja gnojidbenog proizvoda EU-a na raspolaganje na tržištu distributeri provjeravaju jesu li uz njega priloženi potrebni dokumenti, uključujući informacije iz članka 6. stavka 7. ili članka 8. stavka 4. pružene na način kako je u njima navedeno, na jeziku koji krajnji korisnici bez poteškoća razumiju u državi članici u kojoj se gnojidbeni proizvod EU-a stavlja na raspolaganje na tržištu te da su proizvođač i uvoznik ispunili zahtjeve iz članka 6. stavaka 5. i 6. odnosno članka 8. stavka 3.

Ako smatra ili ima razloga vjerovati da gnojidbeni proizvod EU-a nije sukladan s ovom Uredbom, distributer ne stavlja gnojidbeni proizvod EU-a na raspolaganje na tržištu sve dok se ne provede njegovo usklađivanje. Nadalje, ako gnojidbeni proizvod EU-a predstavlja rizik za zdravlje ljudi, životinja ili biljaka te za sigurnost ili okoliš, distributer o tome obavješćuje proizvođača ili uvoznika te tijela za nadzor nad tržištem.

3. Distributeri osiguravaju da, dok je gnojidbeni proizvod EU-a pod njihovu odgovornošću, uvjeti njegova skladištenja ili prijevoza ne ugrožavaju njegovu usklađenost sa zahtjevima iz Priloga I. ili III.

4. Distributeri koji smatraju ili imaju razloga vjerovati da gnojidbeni proizvod EU-a koji su stavili na raspolaganje na tržištu nije sukladan s ovom Uredbom osiguravaju poduzimanje potrebnih korektivnih mjera kako bi se taj gnojidbeni proizvod EU-a uskladilo ili, prema potrebi, povuklo s tržišta ili opozvalo. Osim toga, ako smatraju ili imaju razloga vjerovati da gnojidbeni proizvod EU-a koji su stavili na raspolaganje na tržištu predstavlja rizik za zdravlje ljudi, životinja ili biljaka te za sigurnost ili okoliš, distributeri o tome odmah obavješćuju nadležna nacionalna tijela država članica u kojima su taj gnojidbeni proizvod EU-a stavili na raspolaganje na tržištu te im dostavljaju detaljne podatke, posebno o svim neusklađenostima i poduzetim korektivnim mjerama.

5. Na obrazložen zahtjev nadležnoga nacionalnog tijela distributeri tom tijelu dostavljaju sve informacije i dokumentaciju koji su potrebni za dokazivanje sukladnosti gnojidbenog proizvoda EU-a s ovom Uredbom u tiskanom ili elektroničkom obliku. S navedenim tijelom na njegov zahtjev surađuju u svim aktivnostima s ciljem uklanjanja rizika koje predstavljaju gnojidbeni proizvodi EU-a koje su stavili na raspolaganje na tržištu.

Članak 10.

Slučajevi u kojima se obveze proizvođačâ primjenjuju na uvoznike i distributere

Uvoznik ili distributer smatra se proizvođačem za potrebe ove Uredbe te podliježe obvezama proizvođača na temelju članka 6. ako gnojidbeni proizvod EU-a stavlja na tržište pod svojim imenom ili žigom ili preinačuje gnojidbeni proizvod EU-a koji je već stavljen na tržište na način koji može utjecati na njegovu usklađenost s ovom Uredbom.

Članak 11.

Pakiranje i prepakiranje koje provode uvoznici i distributeri

Ako uvoznik ili distributer pakira ili prepakirava gnojidbeni proizvod EU-a, a ne smatra se proizvođačem u skladu s člankom 10., taj uvoznik ili distributer:

(a) osigurava da ambalaža nosi njegovo ime, registrirano trgovačko ime ili registrirani žig i poštansku adresu kojima prethode riječi „pakirao” ili „prepakirao”; i

(b) stavlja uzorak izvornih informacija iz članka 6. stavka 7. ili članka 8. stavka 4. na raspolaganje tijelima za nadzor nad tržištem tijekom razdoblja od pet godina nakon stavljanja gnojidbenog proizvoda EU-a na raspolaganje na tržištu.

Članak 12.

Identifikacija gospodarskih subjekata

1. Gospodarski subjekti na zahtjev tijelima za nadzor nad tržištem dostavljaju informacije o: (a) svim gospodarskim subjektima koji su im isporučili gnojidbeni proizvod EU-a; (b) svim gospodarskim subjektima kojima su isporučili gnojidbeni proizvod EU-a.

2. Gospodarski subjekti moraju biti u stanju predočiti informacije navedene u prvom stavku tijekom pet godina nakon što im je isporučen gnojidbeni proizvod EU-a i pet godina nakon što su isporučili gnojidbeni proizvod EU-a.







POGLAVLJE III.

SUKLADNOST GNOJIDBENIH PROIZVODA EU-A

Članak 13.

Pretpostavka sukladnosti

1. Pretpostavlja se da su gnojidbeni proizvodi EU-a koji su sukladni s usklađenim normama ili dijelovima usklađenih normi, na koje su upućivanja objavljena u Službenom listu Europske unije , sukladni sa zahtjevima iz priloga I., II. i III. koji su obuhvaćeni tim normama ili njihovim dijelovima.

2. Ispitivanja radi provjere sukladnosti gnojidbenih proizvoda EU-a sa zahtjevima utvrđenima u prilozima I., II. i III. provode se na pouzdan i ponovljiv način. Pretpostavlja se da su ispitivanja koja su sukladna s usklađenim normama ili dijelovima usklađenih normi, na koje su upućivanja objavljena u Službenom listu Europske unije , pouzdana i ponovljiva u mjeri u kojoj su ispitivanja obuhvaćena tim normama ili njihovim dijelovima.

Članak 14.

Zajedničke specifikacije

1. Komisija može donijeti provedbene akte kojima se utvrđuju zajedničke specifikacije za zahtjeve iz priloga I., II. ili III. ili ispitivanja iz članka 13. stavka 2. ako: (a) taj zahtjev ili ispitivanje nisu obuhvaćeni usklađenim normama ili njihovim dijelovima, na koje su upućivanja objavljena u Službenom listu Europske unije; (b) Komisija primijeti nepotrebne odgode u donošenju traženih usklađenih normi; ili (c) Komisija odluči u skladu s postupkom iz članka 11. stavka 5. Uredbe (EU) br. 1025/2012 zadržati ograničavanja ili povući upućivanja na usklađene norme ili njihove dijelove kojima su ti zahtjevi ili ispitivanja obuhvaćeni.

Ti se provedbeni akti donose u skladu s postupkom ispitivanja iz članka 45. stavka 3.

2. Pretpostavlja se da su gnojidbeni proizvodi EU-a, koji su sukladni sa zajedničkim specifikacijama ili njihovim dijelovima, sukladni sa zahtjevima iz priloga I., II. i III. koji su obuhvaćeni tim zajedničkim specifikacijama ili njihovim dijelovima.

3. Pretpostavlja se da su ispitivanja radi provjere sukladnosti gnojidbenih proizvoda EU-a sa zahtjevima iz priloga I., II. i III. koja su sukladna sa zajedničkim specifikacijama ili njihovim dijelovima pouzdana i ponovljiva u mjeri u kojoj su ispitivanja obuhvaćena tim zajedničkim specifikacijama ili njihovim dijelovima.

Članak 15.

Postupci ocjenjivanja sukladnosti

1. Ocjenjivanje sukladnosti gnojidbenih proizvoda EU-a sa zahtjevima utvrđenima u ovoj Uredbi provodi se primjenjivim postupkom ocjenjivanja sukladnosti u skladu s Prilogom IV.

2. Zapisi i prepiska koji se odnose na postupke ocjenjivanja sukladnosti sastavljaju se na službenom jeziku ili jezicima države članice u kojoj prijavljeno tijelo koje provodi postupke ocjenjivanja sukladnosti ima poslovni nastan ili na jeziku koji to tijelo prihvati.

Članak 16.

EU izjava o sukladnosti

1. EU izjavom o sukladnosti potvrđuje se da je dokazano ispunjenje zahtjeva utvrđenih u ovoj Uredbi.

2. EU izjava o sukladnosti ima strukturu modela iz Priloga V., sadržava elemente određene u odgovarajućim modulima iz Priloga IV. te se redovito ažurira. Prevodi se na jezik ili jezike koje zahtijeva država članica u kojoj je gnojidbeni proizvod EU-a stavljen na tržište ili na čijem je tržištu stavljen na raspolaganje.

3. Ako se na gnojidbeni proizvod EU-a primjenjuje više od jednog akta Unije kojim se zahtijeva EU izjava o sukladnosti, sastavlja se samo jedna EU izjava o sukladnosti u vezi sa svim takvim aktima Unije. U toj izjavi navode se dotični akti Unije i upućivanja na njihove objave. To može biti dosje sastavljen od relevantnih pojedinačnih EU izjava o sukladnosti.

4. Sastavljanjem EU izjave o sukladnosti proizvođač preuzima odgovornost za usklađenost gnojidbenog proizvoda EU-a sa zahtjevima utvrđenima ovom Uredbom.

Članak 17.

Opća načela za oznaku CE

Za oznaku CE vrijede opća načela utvrđena u članku 30. Uredbe (EZ) br. 765/2008.

Članak 18.

Pravila i uvjeti stavljanja oznake CE

1. Oznaka CE stavlja se na ambalažu gnojidbenog proizvoda EU-a ili, ako se gnojidbeni proizvod EU-a isporučuje bez ambalaže, na dokument uz gnojidbeni proizvod EU-a, tako da bude vidljiva, čitljiva i neizbrisiva.

2. Oznaka CE stavlja se prije nego što se gnojidbeni proizvod EU-a stavi na tržište.

3. Ako se to zahtijeva na temelju Priloga IV., nakon oznake CE slijedi identifikacijski broj prijavljenog tijela.

Identifikacijski broj prijavljenog tijela stavlja sâmo tijelo ili, prema njegovim uputama, proizvođač ili njegov ovlašteni zastupnik.

4. Države članice oslanjaju se na postojeće mehanizme kako bi osigurale ispravnu primjenu sustava pravila za stavljanje oznake CE i poduzimaju odgovarajuće mjere u slučaju nepravilne upotrebe te oznake.

Članak 19.

Prestanak statusa otpada

U ovoj Uredbi utvrđuju se kriteriji u skladu s kojima materijal koji se smatra otpadom u skladu s definicijom iz Direktive 2008/98/EZ može prestati biti otpad ako je sadržan u usklađenom gnojidbenom proizvodu EU-a. U takvim slučajevima postupak oporabe na temelju ove Uredbe provodi se prije nego što materijal prestane biti otpad te se smatra da taj materijal ispunjava uvjete iz članka 6. te Direktive i stoga se od trenutka sastavljanja EU izjave o sukladnosti više ne smatra otpadom.







POGLAVLJE IV.

PRIJAVLJIVANJE TIJELÂ ZA OCJENJIVANJE SUKLADNOSTI

Članak 20.

Prijavljivanje

Države članice prijavljuju Komisiji i drugim državama članicama tijela koja su u svojstvu treće strane odgovorna za provedbu zadaća ocjenjivanja sukladnosti u skladu s ovom Uredbom.

Članak 21.

Tijela koja provode prijavljivanje

1. Države članice imenuju tijelo koje provodi prijavljivanje koje je nadležno za utvrđivanje i provedbu postupaka potrebnih za ocjenjivanje i prijavljivanje tijelâ za ocjenjivanje sukladnosti te za praćenje prijavljenih tijela, uključujući usklađenost s člankom 26.

2. Države članice mogu odlučiti da ocjenjivanje i nadzor iz stavka 1. ovog članka provodi nacionalno akreditacijsko tijelo u smislu Uredbe (EZ) br. 765/2008 i u skladu s njom.

3. Ako tijelo koje provodi prijavljivanje delegira ili na neki drugi način povjeri ocjenjivanje, prijavljivanje ili praćenje iz stavka 1. ovog članka tijelu koje nije tijelo javne vlasti, navedeno tijelo mora biti pravni subjekt i ispunjavati mutatis mutandis zahtjeve iz članka 22. Osim toga, to tijelo na raspolaganju ima mogućnosti osiguranja od odgovornosti koje proizlaze iz njegovih aktivnosti.

4. Tijelo koje provodi prijavljivanje preuzima punu odgovornost za zadaće koje obavlja tijelo iz stavka 3.

Članak 22.

Zahtjevi u vezi s tijelima koja provode prijavljivanje

1. Tijelo koje provodi prijavljivanje osniva se tako da ne dolazi do sukoba interesa s tijelima za ocjenjivanje sukladnosti.

2. Tijelo koje provodi prijavljivanje organizirano je i djeluje tako da štiti objektivnost i nepristranost svojih aktivnosti.

3. Tijelo koje provodi prijavljivanje organizirano je tako da svaku odluku koja se odnosi na prijavljivanje tijela za ocjenjivanje sukladnosti donose mjerodavne osobe koje nisu provodile ocjenjivanje.

4. Tijelo koje provodi prijavljivanje ne nudi niti obavlja aktivnosti koje provode tijela za ocjenjivanje sukladnosti ni savjetodavne usluge na tržišnoj ili konkurentskoj osnovi.

5. Tijelo koje provodi prijavljivanje štiti povjerljivost prikupljenih informacija.

6. Tijelo koje provodi prijavljivanje raspolaže dovoljnim brojem stručnog osoblja za ispravno obavljanje svojih zadaća.

Članak 23.

Obveze tijela koja provode prijavljivanje u pogledu obavješćivanja

Države članice obavješćuju Komisiju o svojim postupcima u pogledu ocjenjivanja i prijavljivanja tijela za ocjenjivanje sukladnosti i praćenja prijavljenih tijela te o svim promjenama u vezi s time.

Komisija osigurava dostupnost tih informacija javnosti.

Članak 24.

Zahtjevi u vezi s prijavljenim tijelima

1. Za potrebe prijavljivanja, tijelo za ocjenjivanje sukladnosti obvezno je udovoljiti zahtjevima utvrđenima stavcima od 2. do 11.

2. Tijelo za ocjenjivanje sukladnosti osniva se u skladu s nacionalnim pravom države članice i ima pravnu osobnost.

3. Tijelo za ocjenjivanje sukladnosti tijelo je koje ima svojstvo treće strane neovisne o organizaciji ili gnojidbenim proizvodima EU-a koje ocjenjuje.

4. Tijelo za ocjenjivanje sukladnosti, njegovo najviše rukovodstvo i osoblje odgovorno za provedbu zadaća ocjenjivanja sukladnosti ne smiju biti projektant, proizvođač, dobavljač, kupac, vlasnik ili korisnik gnojidbenih proizvoda ni zastupnik bilo koje od navedenih strana. To ne isključuje upotrebu gnojidbenih proizvoda potrebnih za djelovanje tijela za ocjenjivanje sukladnosti ili upotrebu gnojidbenih proizvoda u osobne svrhe.

Tijelo za ocjenjivanje sukladnosti, njegovo najviše rukovodstvo i osoblje odgovorno za provedbu zadaća ocjenjivanja sukladnosti ne smiju biti izravno uključeni u oblikovanje, proizvodnju, marketing ili upotrebu gnojidbenih proizvoda ni zastupati strane koje sudjeluju u tim aktivnostima. Ne smiju sudjelovati ni u kakvoj aktivnosti koja može biti u sukobu s neovisnošću njihove prosudbe ili integritetom u odnosu na aktivnosti ocjenjivanja sukladnosti za koje su prijavljeni. To se osobito odnosi na savjetodavne usluge.

Tijela za ocjenjivanje sukladnosti osiguravaju da aktivnosti njihovih društava kćeri ili podizvođača ne utječu na povjerljivost, objektivnost ili nepristranost njihovih aktivnosti ocjenjivanja sukladnosti.

5. Tijela za ocjenjivanje sukladnosti i njihovo osoblje provode aktivnosti ocjenjivanja sukladnosti na najvišem stupnju strukovnog integriteta i potrebne tehničke stručnosti u određenom području, bez pritisaka i poticaja, osobito financijskih, koji bi mogli utjecati na njihovu prosudbu ili rezultate njihova ocjenjivanja sukladnosti, osobito u vezi s osobama ili skupinama osoba kojima su rezultati tih aktivnosti važni.

6. Tijelo za ocjenjivanje sukladnosti u stanju je obavljati sve zadaće ocjenjivanja sukladnosti koje su mu dodijeljene Prilogom IV. i za koje je prijavljeno bez obzira na to obavlja li te zadaće samo ili se obavljaju u njegovo ime i pod njegovom odgovornošću.

Tijelo za ocjenjivanje sukladnosti u svakom trenutku, za svaki postupak ocjenjivanja sukladnosti te za svaku vrstu ili kategoriju gnojidbenih proizvoda EU-a za koje je prijavljeno raspolaže potrebnim:

(a) osobljem s tehničkim znanjem te dostatnim i odgovarajućim iskustvom za obavljanje zadaća ocjenjivanja sukladnosti;

(b) opisima postupaka u skladu s kojima se provodi ocjenjivanje sukladnosti kako bi se osigurala transparentnost i mogućnost ponavljanja tih postupaka. Ima uspostavljene odgovarajuće politike i postupke za razlikovanje zadaća koje provodi kao prijavljeno tijelo od drugih aktivnosti;

(c) postupcima za obavljanje aktivnosti kojima se vodi računa o veličini poduzeća, sektoru u kojemu djeluje, njegovoj strukturi, stupnju složenosti tehnologije dotičnog proizvoda te masovnom ili serijskom karakteru proizvodnog procesa.

Tijelo za ocjenjivanje sukladnosti raspolaže sredstvima potrebnima za ispravno obavljanje tehničkih i administrativnih zadaća povezanih s aktivnostima ocjenjivanja sukladnosti te ima pristup svoj potrebnoj opremi ili postrojenjima.

7. Osoblje odgovorno za provođenje zadaća ocjenjivanja sukladnosti ima: (a) dobru tehničku i stručnu osposobljenost kojom su obuhvaćene sve aktivnosti ocjenjivanja sukladnosti za koje je tijelo za ocjenjivanje sukladnosti prijavljeno; (b) dostatno poznavanje zahtjeva u vezi s ocjenjivanjima koja provodi i odgovarajuće ovlaštenje za provedbu tih ocjenjivanja; (c) odgovarajuće poznavanje i razumijevanje zahtjevâ iz priloga I., II. i III., važećih usklađenih normi iz članka 13. i zajedničkih specifikacija iz članka 14. i odgovarajućih odredaba zakonodavstva Unije o usklađivanju te nacionalnog zakonodavstva; (d) sposobnost za sastavljanje potvrda, vođenje evidencije i pripremu izvješća kojima se dokazuje da su ocjenjivanja provedena.

8. Zajamčena je nepristranost tijela za ocjenjivanje sukladnosti, njihova najvišeg rukovodstva i osoblja odgovornog za provedbu zadaća ocjenjivanja sukladnosti.

Naknada za rad najvišeg rukovodstva i osoblja odgovornog za obavljanje zadaća ocjenjivanja sukladnosti u tijelu za ocjenjivanje sukladnosti ne ovisi o broju provedenih ocjenjivanja ni o njihovim rezultatima.

9. Tijela za ocjenjivanje sukladnosti sklapaju ugovor o osiguranju od odgovornosti osim ako je odgovornost preuzela država u skladu s nacionalnim pravom ili je sama država članica izravno odgovorna za ocjenjivanje sukladnosti.

10. Osoblje tijela za ocjenjivanje sukladnosti čuva poslovnu tajnu koja se odnosi na sve informacije prikupljene pri provođenju zadaća u skladu s Prilogom IV., osim kad ih zahtijevaju nadležna tijela države članice u kojoj se provode njegove aktivnosti. Vlasnička su prava zaštićena.

11. Tijela za ocjenjivanje sukladnosti sudjeluju u relevantnim aktivnostima normizacije i aktivnostima koordinacijske skupine prijavljenog tijela osnovane u skladu s člankom 36. ili osiguravaju da njihovo osoblje odgovorno za provedbu ocjenjivanja sukladnosti bude obaviješteno o tim aktivnostima te kao opće smjernice primjenjuju administrativne odluke i dokumente koji su rezultat rada te skupine.

Članak 25.

Pretpostavka sukladnosti prijavljenih tijela

Ako tijelo za ocjenjivanje sukladnosti dokaže da ispunjava kriterije utvrđene odgovarajućim usklađenim normama ili njihovim dijelovima, na koje su upućivanja objavljena u Službenom listu Europske unije, pretpostavlja se da je u skladu sa zahtjevima utvrđenima u članku 24. ako su obuhvaćeni važećim usklađenim normama.

Članak 26.

Društva kćeri prijavljenih tijela i podizvođači

1. Ako povjeri određene zadaće povezane s ocjenjivanjem sukladnosti podizvođačima ili ih prenese društvu kćeri, prijavljeno tijelo osigurava da taj podizvođač ili to društvo kći ispunjava zahtjeve iz članka 24. te o tome obavješćuje tijelo koje provodi prijavljivanje.

2. Prijavljena tijela preuzimaju punu odgovornost za zadaće koje obavljaju podizvođači ili društva kćeri bez obzira na njihov poslovni nastan.

3. Aktivnosti se mogu ugovoriti s podizvođačem ili ih može provoditi društvo kći samo ako je stranka s time suglasna.

4. Prijavljena tijela stavljaju na raspolaganje tijelu koje provodi prijavljivanje odgovarajuće dokumente koji se odnose na ocjenjivanje kvalifikacija podizvođača ili društva kćeri i na poslove koje obavljaju u skladu s Prilogom IV.

Članak 27.

Zahtjev za prijavljivanje

1. Tijelo za ocjenjivanje sukladnosti podnosi zahtjev za prijavljivanje tijelu koje provodi prijavljivanje u državi članici u kojoj ima poslovni nastan.

2. Zahtjevu za prijavljivanje prilaže se opis aktivnosti ocjenjivanja sukladnosti, jednog ili više modula za ocjenjivanje sukladnosti i jednog ili više gnojidbenih proizvoda EU-a za koje navedeno tijelo tvrdi da je nadležno te potvrda o akreditaciji koju je izdalo nacionalno akreditacijsko tijelo i kojom se potvrđuje da tijelo za ocjenjivanje sukladnosti ispunjava zahtjeve iz članka 24.

Članak 28.

Postupak prijavljivanja

1. Tijela koja provode prijavljivanje mogu prijaviti isključivo tijela za ocjenjivanje sukladnosti koja ispunjavaju zahtjeve iz članka 24.

2. Ona prijavljuju tijela Komisiji i drugim državama članicama upotrebom alata za elektroničko prijavljivanje koji razvija i kojim upravlja Komisija.

3. Prijavljivanje obuhvaća sve pojedinosti o aktivnostima ocjenjivanja sukladnosti, modulu ili modulima za ocjenjivanje sukladnosti i dotičnome gnojidbenom proizvodu ili proizvodima EU-a te potvrdu o akreditaciji na koju se upućuje u članku 27. stavku 2.

4. Dotično tijelo može obavljati aktivnosti prijavljenog tijela samo ako Komisija ili druge države članice ne podnesu prigovor u roku od dva tjedna od prijavljivanja.

Samo se takvo tijelo smatra prijavljenim tijelom za potrebe ove Uredbe.

5. Tijela koja provode prijavljivanje obavješćuju Komisiju i druge države članice o svim naknadnim bitnim promjenama u prijavljivanju.

Članak 29.

Identifikacijski brojevi i popisi prijavljenih tijela

1. Komisija prijavljenom tijelu dodjeljuje identifikacijski broj.

Dodjeljuje mu samo jedan broj čak i kad je tijelo prijavljeno u skladu s različitim aktima Unije.

2. Komisija javno objavljuje popis tijela prijavljenih u skladu s ovom Uredbom, uključujući identifikacijske brojeve koji su im dodijeljeni i aktivnosti za koje su prijavljeni.

Komisija osigurava redovito ažuriranje tog popisa.

Članak 30.

Promjene u vezi s prijavljivanjem

1. Ako tijelo koje provodi prijavljivanje ustanovi ili je obaviješteno da prijavljeno tijelo više ne ispunjava zahtjeve iz članka 24. ili svoje obveze, tijelo koje provodi prijavljivanje prema potrebi ograničava, suspendira ili povlači prijavu, ovisno o razmjeru neispunjavanja navedenih zahtjeva ili obveza. O tome bez odgađanja obavješćuje Komisiju i druge države članice.

2. U slučaju ograničenja, suspenzije ili povlačenja prijave, ili ako je prijavljeno tijelo prestalo s radom, država članica koja provodi prijavljivanje poduzima odgovarajuće mjere kako bi osigurala da predmete tog tijela obradi drugo prijavljeno tijelo ili da na zahtjev budu na raspolaganju tijelima koja provode prijavljivanje i tijelima za nadzor nad tržištem.

Članak 31.

Preispitivanje stručnosti prijavljenih tijela

1. Komisija istražuje sve slučajeve kad sumnja ili je upozorena na sumnju u stručnost prijavljenog tijela ili njegova redovitog ispunjavanja preuzetih zahtjeva i obveza.

2. Država članica koja provodi prijavljivanje dostavlja Komisiji na zahtjev sve informacije koje se odnose na osnovu za prijavljivanje ili održavanje stručnosti dotičnoga prijavljenog tijela.

3. Komisija osigurava da se sa svim osjetljivim informacijama prikupljenima tijekom istraživanja postupa kao da su povjerljive.

4. Ako Komisija utvrdi da prijavljeno tijelo ne ispunjava ili više ne ispunjava zahtjeve za prijavljivanje, donosi provedbeni akt kojim od države članice koja provodi prijavljivanje zahtijeva da poduzme potrebne korektivne mjere, uključujući povlačenje prijave ako je to potrebno.

Taj se provedbeni akt donosi u skladu sa savjetodavnim postupkom iz članka 45. stavka 2.

Članak 32.

Operativne obveze prijavljenih tijela

1. Prijavljena tijela provode ocjenjivanje sukladnosti u skladu s postupcima ocjenjivanja sukladnosti iz Priloga IV.

2. Ocjenjivanja sukladnosti provode se razmjerno tako da se izbjegne nepotrebno opterećivanje gospodarskih subjekata. Prijavljena tijela obavljaju svoje aktivnosti vodeći računa o veličini poduzeća, sektoru u kojem djeluje, njegovoj strukturi, stupnju složenosti tehnologije dotičnog proizvoda te masovnom ili serijskom karakteru proizvodnog postupka.

Pritom ipak poštuju stupanj strogosti i razinu zaštite potrebne za usklađenost gnojidbenog proizvoda EU-a s ovom Uredbom.

3. Ako prijavljeno tijelo ustanovi da proizvođač ne ispunjava zahtjeve iz priloga I., II. ili III. ili odgovarajuće usklađene norme, zajedničke specifikacije iz članka 14. ili druge tehničke specifikacije, od navedenog proizvođača zahtijeva da poduzme odgovarajuće korektivne mjere i ne izdaje potvrdu ili odluku o odobrenju.

4. Ako tijekom praćenja sukladnosti nakon izdavanja potvrde ili odluke o odobrenju utvrdi da gnojidbeni proizvod EU-a više nije usklađen, prijavljeno tijelo zahtijeva od proizvođača da poduzme odgovarajuće korektivne mjere te prema potrebi suspendira ili povlači potvrdu ili odluku o odobrenju.

5. Ako korektivne mjere nisu poduzete ili nemaju željeni učinak, prijavljeno tijelo prema potrebi ograničava, suspendira ili povlači potvrdu ili odluku o odobrenju.

Članak 33.

Žalba na odluke prijavljenih tijela

Države članice osiguravaju postojanje žalbenog postupka na odluke prijavljenih tijela.

Članak 34.

Obveze prijavljenih tijela u pogledu obavješćivanja

1. Prijavljena tijela obavješćuju tijelo koje provodi prijavljivanje o: (a) svakom odbijanju, ograničenju, suspenziji ili povlačenju potvrde ili odluke o odobrenju; (b) svim okolnostima koje utječu na područje primjene ili uvjete za prijavljivanje; (c) svim zahtjevima za dostavu informacija koje su primila od tijela za nadzor nad tržištem u vezi s aktivnostima ocjenjivanja sukladnosti; (d) na zahtjev, aktivnostima ocjenjivanja sukladnosti provedenima u okviru njihove prijave i svim drugim provedenim aktivnostima, uključujući prekogranične aktivnosti i ugovore s podizvođačima.

2. Prijavljena tijela drugim tijelima prijavljenima u skladu s ovom Uredbom koja provode slične aktivnosti ocjenjivanja sukladnosti te obuhvaćaju iste gnojidbene proizvode EU-a pružaju relevantne informacije o pitanjima u vezi s negativnim, a na zahtjev i pozitivnim rezultatima ocjenjivanja sukladnosti.

Članak 35.

Razmjena iskustava

Komisija organizira razmjenu iskustava među nacionalnim tijelima država članica koja su odgovorna za politiku prijavljivanja.

Članak 36.

Koordinacija prijavljenih tijela

Komisija osigurava odgovarajuću koordinaciju i suradnju tijela prijavljenih na temelju ove Uredbe te njihovo pravilno provođenje u obliku sektorske skupine prijavljenih tijela.

Prijavljena tijela izravno ili preko imenovanih zastupnika sudjeluju u radu te skupine.







POGLAVLJE V.

NADZOR NAD TRŽIŠTEM UNIJE, KONTROLA GNOJIDBENIH PROIZVODA EU-A KOJI ULAZE NA TRŽIŠTE UNIJE I POSTUPAK ZAŠTITE U UNIJI

Članak 37.

Nadzor nad tržištem Unije i kontrola gnojidbenih proizvoda EU-a koji ulaze na tržište Unije

Na gnojidbene proizvode EU-a primjenjuju se članci od 16. do 29. Uredbe (EZ) br. 765/2008.

Članak 38.

Postupanje na nacionalnoj razini s gnojidbenim proizvodima EU-a koji predstavljaju rizik

1. Ako tijela za nadzor nad tržištem neke države članice imaju dovoljno razloga vjerovati da neki gnojidbeni proizvod EU-a predstavlja rizik za zdravlje ljudi, životinja ili biljaka te za sigurnost ili okoliš, evaluiraju ispunjava li dotični gnojidbeni proizvod EU-a sve relevantne zahtjeve iz ove Uredbe. Relevantni gospodarski subjekti prema potrebi u tu svrhu surađuju s tijelima za nadzor nad tržištem.

Ako tijela za nadzor nad tržištem tijekom postupka evaluacije iz prvog podstavka utvrde da gnojidbeni proizvod EU-a nije usklađen sa zahtjevima iz ove Uredbe, od relevantnog gospodarskog subjekta bez odgode traže da poduzme sve odgovarajuće korektivne mjere, u razumnom roku koji odrede tijela za nadzor nad tržištem i razmjerno prirodi rizika, kako bi gnojidbeni proizvod EU-a uskladio s tim zahtjevima, povukao s tržišta ili ga opozvao.

Tijela za nadzor nad tržištem o tome na odgovarajući način obavješćuju relevantno prijavljeno tijelo.

Na mjere navedene u drugom podstavku ovog članka primjenjuje se Članak 21. Uredbe (EZ) br. 765/2008.

2. Ako smatraju da neusklađenost nije ograničena samo na njihovo državno područje, tijela za nadzor nad tržištem obavješćuju Komisiju i druge države članice o rezultatima evaluacije i mjerama koje zahtijevaju od gospodarskog subjekta.

3. Gospodarski subjekt osigurava provedbu svih odgovarajućih korektivnih mjera u pogledu svih dotičnih gnojidbenih proizvoda EU-a koje je taj gospodarski subjekt stavio na raspolaganje na tržištu diljem Unije.

4. Ako relevantni gospodarski subjekt ne poduzme prikladne korektivne mjere u roku navedenom u stavku 1. drugom podstavku, tijela za nadzor nad tržištem poduzimaju sve odgovarajuće privremene mjere kako bi zabranila ili ograničila stavljanje toga gnojidbenog proizvoda EU-a na raspolaganje na svojem nacionalnom tržištu, odnosno povukla gnojidbeni proizvod EU-a s tržišta ili ga opozvala.

Tijela za nadzor nad tržištem o tim mjerama bez odgode obavješćuju Komisiju i druge države članice.

5. Informacije iz stavka 4. drugog podstavka obuhvaćaju sve dostupne pojedinosti, posebno podatke nužne za identifikaciju neusklađenog gnojidbenog proizvoda EU-a, njegovo podrijetlo, vrstu navodne neusklađenosti i povezanog rizika, vrstu i trajanje poduzetih nacionalnih mjera te argumente relevantnoga gospodarskog subjekta. Tijela za nadzor nad tržištem posebno naznačuju je li neusklađenost posljedica bilo kojeg od sljedećih uzroka: (a) gnojidbeni proizvod EU-a ne ispunjava zahtjeve iz priloga I., II. ili III.; (b) nedostaci u usklađenim normama iz članka 13.; (c) nedostaci u zajedničkim specifikacijama iz članka 14.

6. Države članice, osim one koja je započela postupak u skladu s ovim člankom, bez odgode obavješćuju Komisiju i druge države članice o svim donesenim mjerama te o svim dodatnim informacijama koje su im na raspolaganju u vezi s neusklađenošću dotičnoga gnojidbenog proizvoda EU-a te, u slučaju neslaganja s donesenom nacionalnom mjerom, o svojim prigovorima.

7. Ako u roku od tri mjeseca od primitka informacija iz stavka 4. drugog podstavka ni država članica ni Komisija ne podnesu prigovor na privremenu mjeru koju je poduzela država članica, ta se mjera smatra opravdanom.

8. Države članice osiguravaju da se u pogledu dotičnoga gnojidbenog proizvoda EU-a bez odgode poduzimaju odgovarajuće restriktivne mjere kao što je povlačenje tog gnojidbenog proizvoda EU-a. s tržišta

9. Obvezama tijela za nadzor nad tržištem iz ovog članka ne dovodi se u pitanje mogućnost država članica da reguliraju gnojidbene proizvode koji nisu gnojidbeni proizvodi EU-a nakon stavljanja na raspolaganje na tržištu.

Članak 39.

Postupak zaštite u Uniji

1. U slučaju kada su, po završetku postupka iz članka 38. stavaka 3. i 4., uložene žalbe protiv mjera koje je poduzela država članica, odnosno u slučaju kada Komisija smatra da je nacionalna mjera u suprotnosti s pravom Unije, Komisija bez odgode započinje savjetovanje s državama članicama i relevantnim gospodarskim subjektom ili subjektima te evaluira nacionalnu mjeru. Na temelju rezultata te evaluacije Komisija donosi provedbeni akt u obliku odluke o tome je li nacionalna mjera opravdana.

Ako se nacionalna mjera smatra opravdanom, prema toj odluci sve države članice poduzimaju potrebne mjere kako bi osigurale da se neusklađeni gnojidbeni proizvod EU-a povuče s njihova tržišta te o tome obavješćuju Komisiju.

Ako se nacionalna mjera smatra neopravdanom, prema toj odluci dotična država članica povlači tu mjeru.

Komisija svoju odluku upućuje svim državama članicama te je odmah dostavlja njima i relevantnom gospodarskom subjektu ili subjektima.

2. Ako se nacionalna mjera smatra opravdanom i ako se neusklađenost gnojidbenog proizvoda EU-a pripisuje nedostacima u usklađenim normama iz članka 38. stavka 5. točke (b) ove Uredbe, Komisija primjenjuje postupak iz članka 11. Uredbe (EU) br. 1025/2012.

3. Ako se nacionalna mjera smatra opravdanom i ako se neusklađenost gnojidbenog proizvoda EU-a pripisuje nedostacima u zajedničkim specifikacijama iz članka 38. stavka 5. točke (c), Komisija bez odgode donosi provedbene akte o izmjeni ili stavljanju izvan snage dotičnih zajedničkih specifikacija.

Ti se provedbeni akti donose u skladu s postupkom ispitivanja iz članka 45. stavka 3.

Članak 40.

Usklađeni gnojidbeni proizvodi EU-a koji predstavljaju rizik

1. Ako država članica nakon evaluacije u skladu s člankom 38. stavkom 1. utvrdi da gnojidbeni proizvod EU-a, iako je u skladu s ovom Uredbom, predstavlja rizik za zdravlje ljudi, životinja ili biljaka te za sigurnost ili okoliš, od relevantnoga gospodarskog subjekta bez odgode zahtijeva da, u razumnom roku koji odredi tijelo za nadzor nad tržištem i razmjerno prirodi rizika, poduzme sve odgovarajuće mjere kako bi osigurao da dotični gnojidbeni proizvod EU-a nakon stavljanja na raspolaganje na tržištu više ne predstavlja rizik, da povuče taj gnojidbeni proizvod EU-a s tržišta ili opozove.

2. Gospodarski subjekt osigurava poduzimanje korektivnih mjera u pogledu svih dotičnih gnojidbenih proizvoda EU-a koje je stavio na raspolaganje na tržištu diljem Unije.

3. Država članica o tome odmah obavješćuje Komisiju i druge države članice. Ta obavijest uključuje sve dostupne pojedinosti, a posebno podatke potrebne za identifikaciju dotičnoga gnojidbenog proizvoda EU-a, podrijetlo i opskrbni lanac tog gnojidbenog proizvoda EU-a, vrstu rizika te vrstu i trajanje poduzetih nacionalnih mjera.

4. Komisija se bez odgode savjetuje s državama članicama i relevantnim gospodarskim subjektom ili subjektima te evaluira poduzete nacionalne mjere. Na temelju rezultata te evaluacije Komisija donosi provedbeni akt u obliku odluke o opravdanosti nacionalne mjere i prema potrebi nalaže odgovarajuće mjere.

Ti se provedbeni akti donose u skladu s postupkom ispitivanja iz članka 45. stavka 3.

U propisno opravdanim i slučajevima utemeljenima na krajnjoj hitnosti koji su povezani sa zaštitom zdravlja ljudi, životinja ili biljaka te sigurnosti ili okoliša Komisija donosi provedbene akte koji se odmah primjenjuju u skladu s postupkom iz članka 45. stavka 4.

5. Komisija svoju odluku upućuje svim državama članicama te je odmah dostavlja njima i relevantnom gospodarskom subjektu ili subjektima.

Članak 41.

Formalna neusklađenosst

1. Ne dovodeći u pitanje Članak 38., država članica od relevantnoga gospodarskog subjekta zahtijeva da otkloni neusklađenost ako u pogledu gnojidbenog proizvoda EU-a utvrdi jedan od sljedećih slučajeva: (a) oznaka CE stavljena je tako da se krši Članak 30. Uredbe (EZ) br. 765/2008 ili Članak 18. ove Uredbe; (b) identifikacijski broj prijavljenog tijela stavljen je tako da se krši Članak 18. ili nije stavljen u slučaju kad se to zahtijeva člankom 18.; (c) EU izjava o sukladnosti nije sastavljena ili nije ispravno sastavljena; (d) tehnička dokumentacija nedostupna je ili nepotpuna; (e) informacije iz članka 6. stavka 6. ili članka 8. stavka 3. nedostaju, netočne su ili nepotpune; (f) nisu ispunjeni drugi administrativni zahtjevi iz članka 6. ili članka 8.

2. Ako se neusklađenost iz stavka 1. nastavi, dotična država članica poduzima sve odgovarajuće mjere kako bi ograničila ili zabranila da taj gnojidbeni proizvod EU-a bude stavljen na raspolaganje na tržištu ili osigurava njegov opoziv ili povlačenje s tržišta.

Obvezama država članica u tom pogledu ne dovodi se u pitanje njihova mogućnost da reguliraju gnojidbene proizvode koji nisu gnojidbeni proizvodi EU-a nakon stavljanja na raspolaganje na tržištu.







POGLAVLJE VI.

DELEGIRANJE OVLASTI I POSTUPAK ODBORA

Članak 42.

Izmjene prilogâ

1. Komisija je ovlaštena donijeti delegirane akte u skladu s člankom 44. kojima se mijenja Prilog I., uz iznimku definicija i graničnih vrijednosti za kadmij ili drugih elemenata povezanih s područjem primjene, kategorija funkcija proizvoda, i kojima se mijenjaju prilozi II., III. i IV. radi prilagodbe tih priloga tehničkom napretku i olakšavanja pristupa unutarnjem tržištu i slobodnog kretanja gnojidbenih proizvoda EU-a: (a) koji imaju potencijal postati predmet značajnog trgovanja na unutarnjem tržištu i (b) za koje postoje znanstveni dokazi da: i. ne predstavljaju rizik za zdravlje ljudi, životinja ili biljaka, za sigurnost ili okoliš te ii. da se njima osigurava poljoprivredna učinkovitost.

Pri donošenju delegiranih akata kojima se uvode nove granične vrijednosti kontaminanata u Prilog I. u skladu sa stavkom 1. Komisija uzima u obzir znanstvene savjete Europske agencije za sigurnost hrane, Europske agencije za kemikalije ili Zajedničkog istraživačkog centra, prema potrebi.

Kada Komisija donosi delegirane akte kako bi dodala ili preispitala kategorije sastavnih materijala radi uključivanja materijala koji se mogu smatrati oporabljenim otpadom ili nusproizvodima u smislu Direktive 2008/98/EZ, tim delegiranim aktima takvi materijali izričito se isključuju iz kategorija sastavnih materijala 1. i 11. iz Priloga II. ovoj Uredbi.

Pri donošenju delegiranih akata iz ovog stavka Komisija prednost daje osobito nusproizvodima životinjskog podrijetla, nusproizvodima u smislu Direktive 2008/98/EZ i oporabljenom otpadu, osobito iz poljoprivrednog sektora i poljoprivredno-prehrambene industrije kao i materijalima i proizvodima već zakonito stavljenima na tržište u jednoj ili više država članica.

2. Bez nepotrebne odgode nakon 15. srpnja 2019. Komisija procjenjuje struvit, biougljen i proizvode od pepela. Ako se na temelju te procjene zaključi da su kriteriji iz stavka 1. točke (b) ispunjeni, Komisija donosi delegirane akte na temelju stavka 1. kako bi se ti materijali uključili u Prilog II.

3. Komisija može donijeti delegirane akte na temelju stavka 1. kojima se mijenja Prilog II. ovoj Uredbi samo da bi u kategorije sastavnih materijala uključila materijale koji nakon postupka oporabe prestaju biti otpad ako se pravilima o oporabi iz tog Priloga, donesenima najkasnije do uključivanja, osigurava da materijali ispunjavaju uvjete utvrđene u članku 6. Direktive 2008/98/EZ.

4. Komisija može donijeti delegirane akte na temelju stavka 1. kojima se mijenja Prilog II. samo da bi dodala nove mikroorganizme ili sojeve mikroorganizama ili dodatne metode prerade u kategoriju sastavnih materijala za takve organizme nakon što utvrdi koji sojevi dodatnog mikroorganizma ispunjavaju kriterije iz stavka 1. točke (b) na temelju sljedećih podataka: (a) naziva mikroorganizma; (b) taksonomske klasifikacije mikroorganizma: rod, vrsta, soj i metoda javne nabave; (c) znanstvene literature o sigurnoj proizvodnji, čuvanju i upotrebi mikroorganizma; (d) taksonomskog odnosa s vrstama mikroorganizama koji ispunjavaju zahtjeve za priznatu pretpostavku o sigurnosti koju je uspostavila Europska agencija za sigurnost hrane; (e) informacija o proizvodnom procesu, uključujući, ako je to relevantno, metode prerade poput sušenja raspršivanjem, sušenja u fluidiziranom sloju, statičnog sušenja, centrifugiranja, deaktivacije toplinom, filtriranja i mljevenja; (f) informacija o identitetu i razinama ostataka međuprodukata, toksina ili mikrobnih metabolita iz sastavnog materijala; i (g) prirodne prisutnosti, opstanka i mobilnosti u okolišu.

5. Komisija može donijeti delegirane akte na temelju stavka 1. kojima se mijenja Prilog II. ovoj Uredbi samo da bi se u kategorije sastavnih materijala dodali dobiveni proizvodi u smislu Uredbe (EZ) br. 1069/2009 ako je krajnja točka proizvodnog lanca utvrđena u skladu s člankom 5. stavkom 2. te Uredbe.

Komisija procjenjuje takve dobivene proizvode u odnosu na relevantne aspekte koji nisu uzeti u obzir u svrhu utvrđivanja krajnje točke u proizvnodnom lancu u skladu s Uredbom (EZ) br. 1069/2009. Ako se u toj procjeni zaključi da su kriteriji iz ovog članka stavka 1. točke (b) ispunjeni, Komisija donosi delegirane akte na temelju ovog članka stavka 1. kako bi se ti materijali bez nepotrebne odgode uključili u 10. kategoriju sastavnih materijala u dijelu II. Priloga II. ovoj Uredbi kad god se utvrdi takva krajnja točka.

6. Do 16. srpnja 2024. Komisija je dužna procjeniti kriterije biorazgradivosti za polimere iz točke 2. 10. kategorije sastavnih materijala u dijelu II. Priloga II. i metode testiranja za provjeru usklađenosti s tim kriterijima te, ako je to primjereno, donosi delegirane akte na temelju stavka 1. kojima se utvrđuju ti kriteriji.

Tim se kriterijima osigurava:

(a) da se polimer može fizički i biološki razgraditi u prirodnim uvjetima tla i vodenim okolišima u cijeloj Unije tako da se na kraju razgradi samo na ugljični dioksid, biomasu i vodu.

(b) da se najmanje 90 % organskog ugljika polimera pretvara u ugljični dioksid u maksimalnom razdoblju od 48 mjeseci nakon isteka navedenog razdoblja funkcionalnosti gnojidbenog proizvoda EU-a kako je istaknuto na oznaci i u odnosu na odgovarajući standard u ispitivanju biorazgradivosti; i

(c) da upotreba polimera ne uzrokuje nagomilavanje plastike u okolišu.

7. U roku od 16. srpnja 2022. Komisija donosi delegirane akte u skladu s člankom 44. radi dopunjavanja točke 3. 11. kategorije sastavnih materijala u Dijelu II. Priloga II. ovoj Uredbi utvrđivanjem kriterija o poljoprivrednoj učinkovitosti i sigurnosti za upotrebu nusproizvoda u smislu Direktive 2008/98/EZ u gnojidbenim proizvodima EU-a. Ti kriteriji odražavaju sadašnje prakse proizvodnje proizvoda, tehnološki razvoj i najnovije znanstvene dokaze.

8. Komisija je ujedno ovlaštena za donošenje delegiranih akata u skladu s člankom 44. radi izmjene Priloga I., uz iznimku graničnih vrijednosti za kadmij, i priloga II., III. i IV. s obzirom na nove znanstvene dokaze. Komisija izvršava te ovlasti kada se, na temelju procjene rizika, izmjena pokaže nužnom kako bi se osiguralo da ni jedan gnojidbeni proizvod EU-a koji ispunjava zahtjeve iz ove Uredbe pod normalnim uvjetima upotrebe ne predstavlja rizik za zdravlje ljudi, životinja ili biljaka te za sigurnost ili okoliš.

Članak 43.

Zasebni delegirani akti za zasebne kategorije sastavnih materijala

Pri izvršavanju svojih ovlasti za donošenje delegiranih akata na temelju članka 42. Komisija donosi zaseban delegirani akt za svaku kategoriju sastavnih materijala iz Priloga II. Ti delegirani akti uključuju sve izmjene priloga I., III. i IV. koje su potrebne kao posljedica izmjene Priloga II.

Članak 44.

Izvršavanje delegiranja ovlasti

1. Ovlast za donošenje delegiranih akata dodjeljuje se Komisiji podložno uvjetima utvrđenima u ovom članku.

2. Ovlast za donošenje delegiranih akata iz članka 42. dodjeljuje se Komisiji na razdoblje od pet godina počevši od 15. srpnja 2019. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja.

3. Europski parlament ili Vijeće u svakom trenutku mogu opozvati delegiranje ovlasti iz članka 42. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi.

4. Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016.

5. Čim donese delegirani akt, Komisija ga istodobno priopćuje Europskom parlamentu i Vijeću.

6. Delegirani akt donesen na temelju Članaka 42. stupa na snagu samo ako ni Europski parlament ni Vijeće u roku od tri mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za tri mjeseca na inicijativu Europskog parlamenta ili Vijeća.

Članak 45.

Postupak odbora

1. Komisiji pomaže Odbor za gnojidbene proizvode. Navedeni odbor je odbor u smislu Uredbe (EU) br. 182/2011.

2. Pri upućivanju na ovaj stavak primjenjuje se Članak 4. Uredbe (EU) br. 182/2011.

3. Pri upućivanju na ovaj stavak primjenjuje se Članak 5. Uredbe (EU) br. 182/2011.

4. Pri upućivanju na ovaj stavak primjenjuje se Članak 8. Uredbe (EU) br. 182/2011 u vezi s njezinim člankom 5.







POGLAVLJE VII.

IZMJENE

Članak 46.

Izmjene Uredbe (EZ) br. 1069/2009

Uredba (EZ) br. 1069/2009 mijenja se kako slijedi:

1. u članku 5. stavci 2. i 3. zamjenjuju se sljedećim: „2. Za dobivene proizvode iz Članaka 32., 35. i 36. koji više ne predstavljaju značajni rizik za javno zdravlje ili zdravlje životinja moguće je utvrditi krajnju točku u proizvodnom lancu nakon koje se na njih više ne primjenjuju zahtjevi ove Uredbe. Te je dobivene proizvode moguće naknadno staviti na tržište bez ograničenja iz ove Uredbe te oni više ne podliježu službenoj kontroli u skladu s ovom Uredbom. Komisija je ovlaštena donijeti delegirane akte u skladu s člankom 51.a kojima se ova Uredba dopunjuje utvrđivanjem krajnje točke u proizvodnom lancu nakon koje se na dobivene proizvode iz ovog stavka više ne primjenjuju zahtjevi ove Uredbe. 3. U slučaju rizika za javno zdravlje ili zdravlje životinja, na dobivene proizvode iz Članaka 32., 33. i 36. ove Uredbe primjenjuju se mutatis mutandis članci 53. i 54. Uredbe (EZ) br. 178/2002 u pogledu hitnih zdravstvenih mjera. 4. U roku od šest mjeseci nakon 15. srpnja 2019. Komisija pokreće prvu procjenu dobivenih proizvoda iz članka 32. koji se već uvelike upotrebljavaju u Uniji kao organska gnojiva i poboljšivači tla. Tom se procjenom obuhvaćaju barem sljedeći proizvodi: mesno brašno, koštano brašno, mesno-koštano brašno, životinjska krv, hidrolizirane bjelančevine 3. kategorije materijala, prerađeno stajsko gnojivo, kompost, ostaci bioplina iz digestije, brašno od perja, glicerin i ostali proizvodi od materijala 2. ili 3. kategorije dobiveni proizvodnjom biodizela i goriva iz obnovljivih izvora, kao i hrana za kućne ljubimce i žvakalice za pse koji su odbijeni iz komercijalnih razloga ili zbog tehničkih nedostataka, kože, papci i rogovi, guano šišmiša i ptica, vuna i dlaka, perje i paperje te svinjske čekinje. Ako se u procjeni zaključi da ti dobiveni proizvodi više ne predstavljaju znatan rizik za javno zdravlje ili zdravlje životinja, Komisija bez odgode određuje krajnju točku u proizvodnom lancu na temelju stavka 2. ovog članka te ni u kojem slučaju kasnije od šest mjeseci nakon dovršetka procjene.”;

2. umeće se sljedeći Članak: „Članak 51.a Izvršavanje delegiranja ovlasti 1. Ovlast za donošenje delegiranih akata dodjeljuje se Komisiji podložno uvjetima utvrđenima ovim člankom. 2. Ovlast za donošenje delegiranih akata iz članka 5. stavka 2. dodjeljuje se Komisiji na razdoblje od pet godina od 15. srpnja 2019. Komisija izrađuje izvješće o delegiranju ovlasti najkasnije devet mjeseci prije kraja razdoblja od pet godina. Delegiranje ovlasti prešutno se produljuje za razdoblja jednakog trajanja, osim ako se Europski parlament ili Vijeće tom produljenju usprotive najkasnije tri mjeseca prije kraja svakog razdoblja. 3. Europski parlament ili Vijeće u svakom trenutku mogu opozvati delegiranje ovlasti iz članka 5. stavka 2. Odlukom o opozivu prekida se delegiranje ovlasti koje je u njoj navedeno. Opoziv počinje proizvoditi učinke sljedećeg dana od dana objave spomenute odluke u Službenom listu Europske unije ili na kasniji dan naveden u spomenutoj odluci. On ne utječe na valjanost delegiranih akata koji su već na snazi. 4. Prije donošenja delegiranog akta Komisija se savjetuje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva od 13. travnja 2016. ( *1 ). 5. Čim donese delegirani akt, Komisija ga istodobno priopćuje Europskom parlamentu i Vijeću. 6. Delegirani akt donesen na temelju članka 5. stavka 2. stupa na snagu samo ako ni Europski parlament ni Vijeće u roku od dva mjeseca od priopćenja tog akta Europskom parlamentu i Vijeću na njega ne podnesu nikakav prigovor ili ako su prije isteka tog roka i Europski parlament i Vijeće obavijestili Komisiju da neće podnijeti prigovore. Taj se rok produljuje za dva mjeseca na inicijativu Europskog parlamenta ili Vijeća.

Članak 47.

Izmjene Uredbe (EZ) br. 1107/2009

Uredba (EZ) br. 1107/2009 mijenja se kako slijedi:

1. u članku 2. stavku 1. točka (b) zamjenjuje se sljedećim: „(b) djelovanje na životne procese bilja, poput tvari koje djeluju na rast, no na drugačiji način od hranjiva i biljnih biostimulansa;”;

2. u članku 3. dodaje se sljedeća točka: „34. „biljni biostimulans” znači proizvod koji pospješuje procese ishrane biljaka neovisno o sadržaju hranjiva u tom proizvodu, i to isključivo radi poboljšavanja jednog ili više sljedećih svojstava biljke ili rizosfere biljke: (a) učinkovitosti iskorištavanja hranjiva; (b) otpornosti na abiotički stres; (c) kvalitativnih svojstava; (d) dostupnosti hranjiva zarobljenih u tlu ili rizosferi.”;

(3) u članku 80. dodaje se sljedeći stavak: „8. Za proizvod za koji je izdano odobrenje u skladu s člankom 32. stavkom 1. na temelju zahtjeva podnesenog prije 15. srpnja 2019. i koji nakon tog datuma biva obuhvaćen definicijom iz članka 3. točke 34. ova Uredba nastavlja se primjenjivati tijekom razdoblja navedenog u odobrenju.”.







POGLAVLJE VIII.

PRIJELAZNE I ZAVRŠNE ODREDBE

Članak 48.

Sankcije

Države članice utvrđuju pravila o sankcijama koje se primjenjuju na kršenja ove Uredbe i poduzimaju sve potrebne mjere radi osiguranja njihove provedbe. Predviđene sankcije moraju biti učinkovite, proporcionalne i odvraćajuće. Države članice bez odgode obavješćuju Komisiju o tim pravilima i tim mjerama te je bez odgode obavješćuju o svim naknadnim izmjenama koje na njih utječu.

Članak 49.

Izvješće

Do 16. srpnja 2026. Komisija Europskom parlamentu i Vijeću podnosi izvješće u kojem ocjenjuje primjenu ove Uredbe i njezin ukupni učinak na postizanje njezinih ciljeva, uključujući učinak na mala i srednja poduzeća. To izvješće sadrži:

(a) ocjenu funkcioniranja unutarnjeg tržišta gnojidbenih proizvoda, uključujući učinkovitost u ocjenjivanju sukladnosti i nadzoru nad tržištem te analizu učinaka neobveznog usklađivanja na proizvodnju, tržišni udio i trgovinske tokove gnojidbenih proizvoda EU-a i gnojidbenih proizvoda stavljenih na tržište u skladu s nacionalnim pravilima;

(b) preispitivanje graničnih vrijednosti za udio kadmija u fosfatnim gnojivima u cilju procjene izvedivosti smanjenja tih graničnih vrijednosti na nižu primjerenu razinu na temelju dostupnih tehnoloških i znanstvenih dokaza o izloženosti kadmiju i nagomilavanju u okolišu, uzimajući u obzir okolišne čimbenike, osobito u kontekstu uvjeta tla i klimatskih uvjeta, zdravstvene čimbenike te socioekonomske čimbenike, uključujući sigurnost opskrbe;

(c) ocjenu primjene ograničenja u pogledu razina kontaminanata utvrđenih u Prilogu I. i sve nove relevantne znanstvene informacije u pogledu toksičnosti i karcinogenosti kontaminanata koje budu dostupne, uključujući rizike od onečišćenja uranijem u gnojidbenim proizvodima.

Izvješćem se u obzir uzimaju tehnološki napredak i inovacije te postupci standardizacije koji utječu na proizvodnju i upotrebu gnojidbenih proizvoda. Izvješću se, po potrebi, prilaže zakonodavni prijedlog.

Članak 50.

Preispitivanje biorazgradivosti

U roku od 16. srpnja 2024. Komisija provodi preispitivanje kako bi ocijenila mogućnost određivanja kriterija biorazgradivosti malč folija i mogućnost njihova uključivanja u 9. kategoriju sastavnih materijala u dijelu II. Priloga II.

Članak 51.

Stavljanje izvan snage Uredbe (EZ) br. 2003/2003

Uredba (EZ) br. 2003/2003 stavlja se izvan snage s učinkom od 16. srpnja 2022.

Upućivanja na Uredbu stavljenu izvan snage smatraju se upućivanjima na ovu Uredbu.

Članak 52.

Prijelazne odredbe

Države članice ne sprečavaju stavljanje na raspolaganje na tržištu proizvoda koji su stavljeni na tržište kao gnojiva s oznakom „EZ gnojivo” u skladu s Uredbom (EZ) br. 2003/2003 prije 16. srpnja 2022. Međutim, poglavlje V. ove Uredbe primjenjuje se mutatis mutandis na takve proizvode.

Članak 53.

Stupanje na snagu i primjena

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 16. srpnja 2022.

Međutim:

(a) Članak 4. stavak 3. te članci 14., 42., 43., 44., 45., 46. i 47. primjenjuju se od 15. srpnja 2019.; i

(b) članci od 20. do 36. primjenjuju se od 16. travnja 2020.

Ova je Uredba u cijelosti obvezujuća i izravno se primjenjuje u svim državama članicama.









PRILOG I.

Kategorije funkcija proizvoda (PFC-a) gnojidbenih proizvoda EU-a

DIO I.

NAZIVI PFC-a

1. Gnojiva

A. Organska gnojiva

I. Kruta organska gnojiva

II. Tekuća organska gnojiva

B. Organsko-mineralna gnojiva

I. Kruta organsko-mineralna gnojiva

II. Tekuća organsko-mineralna gnojiva

C. Anorganska gnojiva

I. Anorganska gnojiva s makrohranjivima

(a) Kruta anorganska gnojiva s makrohranjivima i. Jednostavna kruta anorganska gnojiva s makrohranjivima (A) Jednostavna kruta anorganska amonijsko-nitratna gnojiva s makrohranjivima i s visokim udjelom dušika ii. Složena kruta anorganska gnojiva s makrohranjivima (A) Složena kruta anorganska amonijsko-nitratna gnojiva s makrohranjivima i s visokim udjelom dušika

(b) Tekuća anorganska gnojiva s makrohranjivima i. Jednostavna tekuća anorganska gnojiva s makrohranjivima ii. Složena tekuća anorganska gnojiva s makrohranjivima

II. Anorganska gnojiva s mikrohranjivima

(a) Jednostavna anorganska gnojiva s mikrohranjivima

(b) Složena anorganska gnojiva s mikrohranjivima

2. Vapneni materijali

3. Poboljšivači tla

A. Organski poboljšivači tla

B. Anorganski poboljšivači tla

4. Uzgojni supstrati

5. Inhibitori

A. Inhibitori nitrifikacije

B. Inhibitori denitrifikacije

C. Inhibitori ureaze

6. Biljni biostimulansi

A. Mikrobni biljni biostimulansi

B. Nemikrobni biljni biostimulansi

7. Mješavine gnojidbenih proizvoda

DIO II.

ZAHTJEVI POVEZANI S PFC-ovima

1. U ovom se dijelu utvrđuju zahtjevi povezani s PFC-ovima kojima pripadaju gnojidbeni proizvodi EU-a na temelju njihovih navedenih funkcija.

2. Zahtjevi utvrđeni u ovom Prilogu za određeni PFC primjenjuju se na gnojidbene proizvode EU-a u svim podkategorijama tog PFC-a.

3. Tvrdnja o usklađenosti gnojidbenog proizvoda EU-a s funkcijom navedenom u ovom Prilogu za relevantni PFC potkrepljuje se načinom djelovanja proizvoda, relativnim udjelom njegovih različitih sastavnica ili drugim relevantnim parametrima.

4. Kada usklađenost s određenim zahtjevom (kao što je neprisutnost određenog kontaminanta) sigurno i neosporno proizlazi iz svojstava ili proizvodnog procesa gnojidbenog proizvoda EU-a, ta se usklađenost može u postupku ocjenjivanja sukladnosti pretpostaviti bez provjere (npr. ispitivanja) i na odgovornost proizvođača.

▼M1

5. Rezidue farmakološki djelatnih tvari u smislu Uredbe (EZ) br. 470/2009 Europskog parlamenta i Vijeća ( 1 ) mogu biti prisutne u gnojidbenom proizvodu EU-a samo ako je ta tvar:

— uključena u tablicu 1. Priloga Uredbi Komisije (EU) br. 37/2010 ( 2 ), ili

— imala referentnu vrijednost za poduzimanje mjera utvrđenu u skladu s Uredbom Komisije (EU) 2019/1871 ( 3 ), a tvari ili njezine rezidue mogu biti prisutne u gnojidbenom proizvodu EU-a na razini nižoj od te referentne vrijednosti.

▼M1

5.(a) Gnojidbeni proizvod EU-a može sadržavati aktivnu tvar u smislu članka 2. stavka 2. Uredbe (EZ) br. 1107/2009 samo ako taj gnojidbeni proizvod EU-a nema funkciju zaštite bilja u smislu članka 2. stavka 1. te uredbe.

▼B

6. Fosfonati se ne dodaju namjerno ni jednom gnojidbenom proizvodu EU-a. Nenamjerna prisutnost fosfonata ne prelazi 0,5 % mase.

7. Zahtjevi iz ovog Priloga za određena hranjiva izraženi su u oksidiranom obliku. Ako se usklađenost ocjenjuje na temelju prisutnosti dotičnog hranjiva u njegovu elementarnom obliku, upotrebljavaju se sljedeći faktori konverzije:

fosfor (P) = fosforov pentoksid (P2O5) x 0,436;

kalij (K) = kalijev oksid (K2O) x 0,830;

kalcij (Ca) = kalcijev oksid (CaO) x 0,715;

magnezij (Mg) = magnezijev oksid (MgO) x 0,603;

natrij (Na) = natrijev oksid (Na2O) x 0,742;

sumpor (S) = sumporov trioksid (SO3) x 0,400.

8. Zahtjevi iz ovog Priloga izraženi su referencama na organski ugljik (Corg). Ako se usklađenost ocjenjuje na temelju organske tvari, primjenjuju se sljedeći faktori konverzije:

organiski ugljik (Corg) = organska tvar x 0,56.

PFC 1.: GNOJIVA

Gnojivo je gnojidbeni proizvod EU-a čija je funkcija pružanje hranjiva biljkama ili gljivama.

PFC 1. (A): ORGANSKA GNOJIVA

1. Organsko gnojivo sadrži:

— udio organskog ugljika (C org ) i

— hranjiva

isključivo biološkog podrijetla.

Organsko gnojivo može sadržavati treset, leonardit i lignit, ali ne i druge materijale koji su fosilizirani ili su dio geoloških formacija.

2. Kontaminanti u organskom gnojivu ne smiju premašivati sljedeće granične vrijednosti:

kadmij (Cd) 1,5 mg/kg suhe tvari,

šesterovalentni krom (Cr VI) 2 mg/kg suhe tvari,

živa (Hg) 1 mg/kg suhe tvari,

nikal (Ni) 50 mg/kg suhe tvari,

olovo (Pb) 120 mg/kg suhe tvari i

anorganski arsen (As) 40 mg/kg suhe tvari.

Biuret (C2H5N3O2) ne smije biti prisutan u organskom gnojivu.

3. Udio bakra (Cu) u organskom gnojivu ne smije premašivati 300 mg/kg suhe tvari, a udio cinka (Zn) ne smije premašivati 800 mg/kg suhe tvari.

4. Patogeni organizmi u organskom gnojivu ne smiju premašivati granice navedene u sljedećoj tablici:







Mikroorganizmi za ispitivanje Planovi uzorkovanja Ograničenje n c m M Salmonella spp. 5. 0. 0. Odsutnost u 25 g ili 25 ml Escherichia coli ili Enterococcaceae 5. 5. 0. 1 000 u 1 g ili 1 ml

pri čemu:

n = broj uzoraka za ispitivanje

c = broj uzoraka u kojima broj bakterija izražen u jedinicama koje tvore kolonije (CFU) je između m i M,

m = granična vrijednost broja bakterija izraženog u CFU koji se smatra zadovoljavajućim,

M = najveća vrijednost broja bakterija izraženog u CFU.

PFC 1.(A)I.: KRUTA ORGANSKA GNOJIVA

1. Kruto organsko gnojivo u krutom je obliku.

2. Kruto organsko gnojivo sadrži barem jedno od sljedećih deklariranih primarnih hranjiva: dušik (N), fosforov pentoksid (P2O5) ili kalijev oksid (K2O).

Ako kruto organsko gnojivo sadrži samo jedno deklarirano primarno hranjivo, udio tog hranjiva mora biti barem:

(a) 2,5 % mase ukupnog dušika (N),

(b) 2 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Ako kruto organsko gnojivo sadrži više od jednog deklariranog primarnoghranjiva, udio tih hranjiva mora biti barem:

(a) 1 % mase ukupnog dušika (N),

(b) 1 % mase ukupnog fosforovog pentoksida (P2O5), ili

(c) 1 % mase ukupnog kalijevog oksida (K2O).

Zbroj udjela tih hranjiva jest najmanje 4 % mase.

3. Udio organskog ugljika (Corg) u krutom organskom gnojivu EU-a mora biti najmanje 15 % mase.

PFC 1.(A)II.: TEKUĆA ORGANSKA GNOJIVA

1. Tekuće organsko gnojivo u tekućem je obliku.

2. Tekuće organsko gnojivo sadrži barem jedno od sljedećih deklariranih primarnih hranjiva: dušik (N), fosforov pentoksid (P2O5) ili kalijev oksid (K2O).

Ako tekuće organsko gnojivo sadrži samo jedno deklarirano primarno hranjivo, udio tog hranjiva mora biti barem:

(a) 2 % mase ukupnog dušika (N) ili

(b) 1 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Ako tekuće organsko gnojivo sadrži više od jednog deklariranog primarnog hranjiva, udio tih hranjiva mora biti barem:

(a) 1 % mase ukupnog dušika (N)

(b) 1 % mase ukupnog fosforovog pentoksida (P2O5) ili

(c) 1 % mase ukupnog kalijevog oksida (K2O).

Zbroj udjela tih hranjiva mora biti najmanje 3 % mase ukupnog iznosa hranjiva.

3. Udio rganskog ugljika (Corg) u tekućem organskom gnojivu mora biti najmanje 5 % mase.

PFC 1. (B): ORGANSKO-MINERALNA GNOJIVA

1. Organsko-mineralno gnojivo zajednička je formulacija

(a) jednog ili više anorganskih gnojiva iz PFC-a 1. (C) i

(b) jednog ili više materijala koji sadrže — organski ugljik (C org ) i — hranjiva isključivo biološkog podrijetla.

Organsko-mineralno gnojivo može sadržavati treset, leonardit i lignit, ali ne i druge materijale koji su fosilizirani ili su dio geoloških formacija.

2. Ako su jedno ili više anorganskih gnojiva u zajedničkoj formulaciji jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika iz PFC-a 1. (C) I. (a) i. – ii. (A), organsko-mineralno gnojivo sadrži manje od 16 % mase dušika (N) iz amonijeva nitrata (NH4NO3).

3. U organsko-mineralnom gnojivu kontaminanti ne smiju premašivati sljedeće granične vrijednosti:

(a) kadmij (Cd): i. ako organsko-mineralno gnojivo ima ukupni udio fosfora (P) manji od 5 % ekvivalenta mase fosforovog pentoksida (P2O5): 3 mg/kg suhe tvari ili ii. ako organsko-mineralno gnojivo ima ukupni udio fosfora (P) 5 % ekvivalenta mase fosforova pentoksida (P2O5) ili više („fosfatno gnojivo”):60 mg/kg fosforovog pentoksida (P2O5);

(b) šesterovalentni krom (Cr VI): 2 mg/kg suhe tvari;

(c) živa (Hg): 1 mg/kg suhe tvari;

(d) nikal (Ni): 50 mg/kg suhe tvari;

(e) olovo (Pb): 120 mg/kg suhe tvari;

(f) anorganski arsen (As): 40 mg/kg suhe tvari; i

(g) biuret (C2H5N3O2): 12 g/kg suhe tvari

4. Udio bakra(Cu) u organsko-mineralnom gnojivu ne smije premašivati u 600 mg/kg suhe tvari, a udio cinka (Zn) u organsko-mineralnom gnojivu ne smije premašivati 1 500 mg/kg suhe tvari. Međutim, te granične vrijednosti ne primjenjuju se ako su bakar (Cu) ili cink (Zn) namjerno dodani organsko-mineralnom gnojivu u svrhu ispravljanja nedostatka mikrohranjiva u tlu i to je deklarirano u skladu s Prilogom III.

5. Patogeni organizmi u organsko-mineralnom gnojivu ne smiju premašivati granice navedene u sljedećoj tablici:







Mikroorganizmi za ispitivanje Planovi uzorkovanja Ograničenje n c m M Salmonella spp. 5. 0. 0. Odsutnost u 25 g ili 25 ml Escherichia coli ili Enterococcaceae 5. 5. 0. 1 000 u 1 g ili 1 ml

pri čemu:

n = broj uzoraka za ispitivanje

c = broj uzoraka u kojima broj bakterija izražen u CFU jest između m i M,

m = granična vrijednost broja bakterija izraženog u CFU koji se smatra zadovoljavajućim,

M = najveća vrijednost broja bakterija izraženog u CFU.

PFC 1. (B) I.: KRUTA ORGANSKO-MINERALNA GNOJIVA

1. Kruto organsko-mineralno gnojivo u krutom je obliku.

2. Kruto organsko-mineralno gnojivo sadrži barem jedno od sljedećih deklariranih primarnih hranjiva: dušik (N), fosforov pentoksid (P2O5) ili kalijev oksid (K2O).

Ako kruto organsko-mineralno gnojivo sadrži samo jedno deklarirano hranjivo, udio tog hranjiva mora biti barem:

(a) 2,5 % mase ukupnog dušika (N), od čega 1 % mase mora biti organski dušik (Norg) ili

(b) 2 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Ako kruto organsko-mineralno gnojivo sadrži više od jednog deklariranog primarnog hranjiva, udio tih hranjiva mora biti barem:

(a) 2 % mase ukupnog dušika (N), od čega 0,5 % mase mora biti organski dušik (Norg)

(b) 2 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Zbroj udjela tih hranjiva mora biti najmanje 8 % mase.

3. Udio organskog ugljika (Corg) u krutom organsko-mineralnom gnojivu mora biti najmanje 7,5 % mase.

4. U krutom organsko-mineralnom gnojivu svaka fizička jedinica sadrži organski ugljik (Corg) i sva hranjiva u njihovim deklariranim količinama. Fizička jedinica odnosi se na jedan od sastavnih dijelova proizvoda kao što su granule ili peleti.

PFC 1. (B) II.: TEKUĆA ORGANSKO-MINERALNA GNOJIVA

1. Tekuće organsko-mineralno gnojivo u tekućem je obliku.

2. Tekuće organsko-mineralno gnojivo sadrži barem jedno od sljedećih deklariranih primarnih hranjiva: dušik (N), fosforov pentoksid (P2O5) ili kalijev oksid (K2O).

Ako tekuće organsko-mineralno gnojivo sadrži samo jedno deklarirano primarno hranjivo, udio tog hranjiva mora biti barem:

(a) 2 % mase ukupnog dušika (N), od čega je 0,5 % mase tekućeg organsko-mineralno gnojiva organski dušik (N) ili

(b) 2 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Ako tekuće organsko-mineralno gnojivo sadrži više od jednog deklariranog primarnog hranjiva, udio tih hranjiva mora biti barem:

(a) 2 % mase ukupnog dušika (N), od čega je 0,5 % mase tekućeg organsko-mineralnog gnojiva organski dušik (Norg)

(b) 2 % mase ukupnog fosforovog pentoksida (P2O5) ili

(c) 2 % mase ukupnog kalijevog oksida (K2O).

Zbroj udjela tih hranjiva mora biti najmanje 6 % mase.

3. Udio organskog ugljika (Corg) u tekućem organsko-mineralnom gnojivu mora biti najmanje 3 % mase.

PFC 1. (C): ANORGANSKA GNOJIVA

1. Anorgansko gnojivo jest gnojivo koje sadrži ili otpušta hranjiva u mineralnom obliku i koje nije ni organsko ni organsko-mineralno gnojivo.

2. Osim zahtjeva iz PFC-a 1. (C) I. ili PFC-a 1. (C) II., anorgansko gnojivo koje sadrži više od 1 % mase organskog ugljika (Corg) koji nije organski ugljik (Corg) iz

— kelatnog ili kompleksirajućeg agensa iz točke 3. kategorije sastavnih materijala (CMC) 1. u dijelu II. Priloga II., iz

— inhibitora nitrifikacije, inhibitora denitrifikacije ili inhibitora ureaze iz točke 4. CMC-a 1. u dijelu II. Priloga II.,

— tvari za oblaganje iz točke 1.(a) CMC-a 9. u dijelu II. Priloga II.,

— ureje (CH 4 N 2 O) ili

— kalcijevog cijanamida (CaCN 2 ),

mora ispunjavati zahtjeve da patogeni organizmi u anorganskom gnojivu ne smiju premašivati ograničenja određena u sljedećoj tablici:







Mikroorganizmi za ispitivanje Planovi uzorkovanja Ograničenje n c m M Salmonella spp. 5. 0. 0. Odsutnost u 25 g ili 25 ml Escherichia coli ili Enterococcaceae 5. 5. 0. 1 000 u 1 g ili 1 ml

pri čemu:

n = broj uzoraka za ispitivanje

c = broj uzoraka u kojima broj bakterija izražen u CFU jest između m i M,

m = granična vrijednost broja bakterija izraženog u CFU koji se smatra zadovoljavajućim,

M = najveća vrijednost broja bakterija izraženog u CFU.

PFC 1. (C) I.: ANORGANSKA GNOJIVA S MAKROHRANJIVIMA

1. Anorgansko gnojivo s makrohranjivima namijenjeno je opskrbi biljaka ili gliva jednim ili više sljedećih makrohranjiva:

(a) primarna makrohranjiva: dušik (N), fosfor (P), ili kalij (K),

(b) sekundarna makrohranjiva: kalcij (Ca), magnezij (Mg), natrij (Na) ili sumpor (S).

2. U anorganskom gnojivu s makrohranjivima kontaminanti ne smiju premašivati sljedeće granične vrijednosti:

(a) kadmij (Cd): i. ako anorgansko gnojivo s makrohranjivima ima ukupni udio fosfora (P) manji od 5 % ekvivalenta mase fosforovog pentoksida (P2O5): 3 mg/kg suhe tvari ili ii. ako anorgansko gnojivo s makrohranjivima ima ukupni udio fosfora (P) 5 % ekvivalenta mase fosforovog pentoksida (P2O5) ili više („fosfatno gnojivo”):60 mg/kg fosforovog pentoksida (P2O5);

(b) šesterovalentni krom (Cr VI): 2 mg/kg suhe tvari,

(c) živa (Hg): 1 mg/kg suhe tvari,

(d) nikal (Ni): 100 mg/kg suhe tvari,

(e) olovo (Pb): 120 mg/kg suhe tvari,

(f) arsen (As): 40 mg/kg suhe tvari,

(g) biuret (C2H5N3O2): 12 g/kg suhe tvari,

(h) perklorat (ClO4-): 50 mg/kg suhe tvari.

3. Udio bakra (Cu) u anorganskom gnojivu s makrohranjivima ne smije premašivati 600 mg/kg suhe tvari, a udio cinka (Zn) ne smije u anorganskom gnojivu s makrohranjivima ne smije premašivati 1 500 mg/kg suhe tvari. Međutim, te granične vrijednosti ne primjenjuju se ako su bakar (Cu) ili cink (Zn) namjerno dodani anorganskom gnojivu s makrohranjivima u svrhu ispravljanja nedostatka mikrohranjiva u tlu i to je deklarirano u skladu s Prilogom III.

PFC 1. (C) I. (a): KRUTA ANORGANSKA GNOJIVA S MAKROHRANJIVIMA

Kruto anorgansko gnojivo s makrohranjivima u krutom je obliku.

PFC 1(C)(I)(a)i.: JEDNOSTAVNA KRUTA ANORGANSKA GNOJIVA S MAKROHRANJIVIMA

1. Jednostavno kruto anorgansko gnojivo s makrohranjivima ima deklarirani udio:

(a) samo jednog makrohranjiva (dušik (N), fosfor (P), kalij (K), kalcij (Ca), magnezij (Mg), natrij (Na), sumpor (S)) ili

(b) samo jednog primarnog makrohranjiva (dušik (N), fosfor (P), kalij (K) i jednog ili više sekundarnih makronutrijenata (kalcija (Ca), magnezij (Mg), natrij (Na), sumpor (S)).

2. Ako kruto anorgansko gnojivo s makrohranjivima sadrži samo jedno deklarirano makrohranjivo (dušik (N), fosfor (P), kalij (K), kalcij (Ca), magnezij (Mg), natrij (Na), sumpor (S)), udio tog makrohranjiva mora biti barem:

(a) 10 % mase ukupnog dušika (N)

(b) 12 % mase ukupnog fosforovog pentoksida (P2O5)

(c) 6 % mase ukupnog kalijevog oksida (K2O)

(d) 5 % mase ukupnog magnezijevog oksida (MgO)

(e) 12 % mase ukupnog kalcijevog oksida (CaO)

(f) 10 % mase ukupnog sumporovog trioksida (SO3) ili

(g) 1 % mase ukupnog natrijevog oksida (Na2O).

Međutim, ukupni udio natrijevog oksida (Na2O) ne smije premašivati 40 % mase.

Ako kruto anorgansko gnojivo s makrohranjivima sadrži samo jedno primarno makrohranjivo (dušik (N), fosfor (P), kalij (K) i jedno ili više sekundarnih makronutrijenata (kalcij (Ca), magnezij (Mg), natrij (Na), sumpor (S)):

(a) udio tog primarnog makrohranjiva mora biti barem: i. 3 % mase ukupnog dušika (N) ii. 3 % mase ukupnog fosforovog pentoksida (P2O5) ili iii. 3 % mase ukupnog kalijevog oksida (K2O);

(b) udio tog ili tih sekundarnih makrohranjiva u mora biti barem: i. 1,5 % mase ukupnog magnezijevog oksida (MgO) ii. 1,5 % mase ukupnog kalcijevog oksida (CaO) iii. 1,5 % mase ukupnog sumporovog trioksida (SO3) iv. 1 % mase ukupnog natrijevog oksida (Na2O). Međutim ukupni udio natrijevog oksida (Na2O) ne smije premašivati 40 % mase.

Zbroj udjela svih deklariranih primarnih i sekundarnih makrohranjiva mora biti najmanje 18 % mase.

PFC 1(C)(I)(a)ii.: SLOŽENA KRUTA ANORGANSKA GNOJIVA S MAKROHRANJIVIMA

1. Složeno kruto anorgansko gnojivo s makrohranjivima ima deklarirani udio:

(a) više od jednog primarnog makrohranjiva (dušik (N), fosfor (P) ili kalij (K)) ili

(b) više od jednog sekundarnog makrohranjiva (kalcij (Ca), magnezij (Mg), natrij (Na), sumpor (S)) i nema primarna makrohranjiva (dušik (N), fosfor (P), kalij (K)).

2. Složeno kruto anorgansko gnojivo s makrohranjivima sadrži barem jedno od sljedećih deklariranih makrohranjiva u barem sljedećim udjelima:

(a) 3 % mase ukupnog dušika (N)

(b) 3 % mase ukupnog fosforovog pentoksida (P2O5)

(c) 3 % mase ukupnog kalijevog oksida (K2O)

(d) 1,5 % mase ukupnog magnezijevog oksida (MgO)

(e) 1,5 % mase ukupnog kalcijevog oksida (CaO)

(f) 1,5 % mase ukupnog sumporovog trioksida (SO3) ili

(g) 1 % mase ukupnog natrijevog oksida (Na2O).

Međutim ukupni udio natrijevog oksida (Na2O) ne smije premašivati 40 % mase.

Zbroj udjela svih deklariranih makrohranjiva mora biti najmanje 18 % mase.

PFC 1. (C) I. (a) i. –ii. (A): JEDNOSTAVNA ILI SLOŽENA KRUTA ANORGANSKA AMONIJSKO-NITRATNA GNOJIVA S MAKROHRANJIVIMA I S VISOKIM UDJELOM DUŠIKA

1. Jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika temelji se na amonijevom nitratu (NH4NO3) i sadrži najmanje 28 % mase dušika (N) iz amonijeva nitrata (NH4NO3).

2. Sve tvari osim amonijeva nitrata (NH4NO3) inertne su s obzirom na amonijev nitrat (NH4NO3).

3. Jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika stavljen je na raspolaganje krajnjem korisniku samo u pakiranom obliku. Pakiranje je zatvoreno na takav način ili takvim sredstvom da, kad se otvori, zatvarač, zaštitni pečat ili samo pakiranje budu nepovratno oštećeni. Dopuštena je upotreba vreća s ventilom.

4. Nakon dvaju termičkih ciklusa opisanih u rubrici 4.1. modula A1 iz dijela II. Priloga IV. zadržavanje ulja u jednostavnom ili složenom krutom anorganskom amonijsko-nitratnom gnojivu s makrohranjivima i s visokim udjelom dušika ne smije biti veće od 4 % mase.

5. Otpornost na detonaciju jednostavnog ili složenog krutog anorganskog amonijsko-nitratnog gnojiva s makrohranjivima i s visokim udjelom dušika takva je da su:

— nakon pet termičkih ciklusa opisanih u točki 4.3. modula A1 iz dijela II. Priloga IV.,

— u dvama ispitivanjima otpornosti na detonaciju opisanima u točki 4.4. modula A1 iz dijela II. Priloga IV.,

jedan ili više potpornih olovnih cilindara oštećeni manje od 5 %.

6. % mase zapaljivog materijala, izmjerenog kao ugljik (C), ne smije premašivati

— 0,2 % za jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika čiji je udio dušika (N) najmanje 31,5 % mase i

— 0,4 % za jednostavno ili složeno kruto anorgansko amonijsko-nitratno gnojivo s makrohranjivima i s visokim udjelom dušika čiji je udio dušika (N) najmanje 28 %, ali manje od 31,5 % mase.

7. Otopina od 10 g jednostavnog ili složenog krutog anorganskog amonijsko-nitratnog gnojiva s makrohranjivima i s visokim udjelom dušika u 100 ml vode mora imati pH-vrijednost najmanje 4,5.

8. Najviše 5 % mase prolazi kroz sito s otvorima od 1 mm, a najviše 3 % mase prolazi kroz sito s otvorima od 0,5 mm.

9. Udio bakra (Cu) ne smije biti veći od 10 mg/kg, a udio klora (Cl) ne smije biti veći od 200 mg/kg.

PFC 1. (C) I. (b): TEKUĆA ANORGANSKA GNOJIVA S MAKROHRANJIVIMA

Tekuće anorgansko gnojivo s makrohranjivima u tekućem je obliku

PFC 1. (C) I. (b)ii.: JEDNOSTAVNA TEKUĆA ANORGANSKA GNOJIVA S MAKROHRANJIVIMA

1. Jednostavno tekuće anorgansko gnojivo s makrohranjivima ima deklarirani udio ili

(a) samo jednog makrohranjiva (dušik (N), fosfor (P), kalij (K), kalcij (Ca), magnezij (Mg), natrij (Na), sumpor (S)); ili

(b) samo jednog primarnog makrohranjiva (dušik (N), fosfor (P), kalij (K) i jednog ili više sekundarnih makronutrijenata (kalcija (Ca), magnezij (Mg), natrij (Na) ili sumpor (S)).

2. Ako jednostavno tekuće anorgansko gnojivo s makrohranjivima sadrži samo jedno deklarirano makrohranjivo (dušik (N), fosfor (P), kalij (K), kalcij (Ca), magnezij (Mg), natrij (Na), sumpor (S), udio tog makrohranjivamora biti barem:

(a) 5 % mase ukupnog dušika (N)

(b) 5 % mase ukupnog fosforovog pentoksida (P2O5)

(c) 3 % mase ukupnog kalijevog oksida (K2O)

(d) 2 % mase ukupnog magnezijevog oksida (MgO)

(e) 6 % mase ukupnog kalcijevog oksida (CaO)

(f) 5 % mase ukupnog sumporovog trioksida (SO3) ili

(g) 1 % mase ukupnog natrijevog oksida (Na2O).

Međutim ukupni udio natrijevog oksida (Na2O) ne smije premašivati 40 % mase.

Ako jednostavno tekuće anorgansko gnojivo s makrohranjivima sadrži samo jedno primarno makrohranjivo (dušik (N), fosfor (P), kalij (K) i jedno ili više sekundarnih makronutrijenata (kalcij (Ca), magnezij (Mg), natrij (Na), sumpor (S)) on sadrži:

(a) udio tog primarnog makrohranjiva mora biti barem: i. 1,5 % mase ukupnog dušika (N) ii. 1,5 % mase ukupnog fosforovog pentoksida (P2O5) ili iii. 1,5 % mase ukupnog kalijevog oksida (K2O); i

(b) udio tog ili tih sekundarna makrohranjiva mora biti barem: i. 0,75 % mase ukupnog magnezijevog oksida (MgO) ii. 0,75 % mase ukupnog kalcijevog oksida (CaO) iii. 0,75 % mase ukupnog sumporovog trioksida (SO3) ili iv. 0,5 % mase ukupnog natrijevog oksida (Na2O). Međutim, ukupni udio natrijevog oksida (Na2O) ne smije premašivati 20 % mase.

Zbroj udjela svih deklariranih primarnih i sekundarnih hranjiva mora biti najmanje 7 % mase.

PFC 1. (C) I. (b)ii.: SLOŽENA TEKUĆA ANORGANSKA GNOJIVA S MAKROHRANJIVIMA

1. Složeno tekuće anorgansko gnojivo s makrohranjivima ima deklarirani udio:

(a) više od jednog primarnog makrohranjiva (dušik (N), fosfor (P), kalij (K)) ili

(b) više od jednog sekundarnog makrohranjiva (kalcij (Ca), magnezij (Mg), natrij (Na), sumpor (S)) i nema primarna makrohranjiva (dušik (N), fosfor (P), kalij (K)).

2. Jednostavno tekuće anorgansko gnojivo s makrohranjivima sadrži barem jedno od sljedećih deklariranih hranjiva u barem sljedećim udjelima:

(a) 1,5 % mase ukupnog dušika (N)

(b) 1,5 % mase ukupnog fosforovog pentoksida (P2O5)

(c) 1,5 % mase ukupnog kalijevog oksida (K2O)

(d) 0,75 % mase ukupnog magnezijevog oksida (MgO)

(e) 0,75 % mase ukupnog kalcijevog oksida (CaO)

(f) 0,75 % mase ukupnog sumporovog trioksida (SO3) ili

(g) 0,5 % mase ukupnog natrijevog oksida (Na2O).

Međutim ukupni udio natrijevog oksida (Na2O) ne smije premašivati 20 % mase.

Zbrojudjela svih deklariranih hranjiva mora biti najmanje 7 % mase.

PFC 1. (C) II.: ANORGANSKA GNOJIVA S MIKROHRANJIVIMA

1. Anorgansko gnojivo s mikrohranjivima anorgansko je gnojivo koje nije anorgansko gnojivo s makrohranjivima i koje je namijenjeno opskrbi biljaka ili gljiva jednim ili više sljedećih mikrohranjiva: borom (B), kobaltom (Co), bakrom (Cu), željezom (Fe), manganom (Mn), molibdenom (Mo) ili cinkom (Zn).

2. Anorganska gnojiva s mikrohranjivima dostupna su krajnjem korisniku samo u pakiranom obliku.

3. U anorganskom gnojivu s mikrohranjivima kontaminanti ne smiju premašivati sljedeće granične vrijednosti:







Kontaminant granične vrijednosti kontaminanata izražene u mg u odnosu na ukupan udio mikrohranjiva izraženog u kg (mg/kg ukupnog udjela mikrohranjiva, što znači bora (B), kobalta (Co), bakra (Cu), željeza (Fe), mangana (Mn), molibdena (Mo) i cinka (Zn)) arsen (As) 1 000 kadmij (Cd) 200 olovo (Pb) 600 živa (Hg) 100 nikal (Ni) 2 000

PFC 1. (C) II. (a): JEDNOSTAVNA ANORGANSKA GNOJIVA S MIKROHRANJIVIMA

1. Jednostavno anorgansko gnojivo s mikrohranjivima ima deklarirani udio ne više od jednog mikrohranjiva.

2. Jednostavno anorgansko gnojivo s mikrohranjivima pripada jednoj od tipologija te je usklađeno s odgovarajućim opisom i zahtjevima za minimalni udio mikrohranjiva iz sljedeće tablice:







Tipologija Opis Minimalni udio mikrohranjiva ▼M1 Gnojivo s mikrohranjivima u obliku soli Jednostavno kruto anorgansko gnojivo s mikrohranjivima dobiveno kemijskim putem čiji je osnovni sastojak mineralna ionska sol 10 % mase gnojiva s mikrohranjivima u obliku soli sastoji se od mikrohranjiva ▼B Oksidno ili hidroksidno gnojivo s mikrohranjivima Jednostavno kruto anorgansko gnojivo s mikrohranjivima dobiveno kemijskim putem čiji je osnovni sastojak oksid ili hidroksid 10 % mase oksidnog ili hidroksidnog gnojiva s mikrohranjivima sastoji se od mikrohranjiva Gnojivo na bazi mikrohranjiva Jednostavno anorgansko gnojivo s mikrohranjivima koje se sastoji od gnojiva s mikrohranjivima u obliku soli u kombinaciji s jednim ili više drugih gnojiva s mikrohranjivima u obliku soli i/ili s jednim kelatom mikrohranjiva 5 % mase gnojiva na bazi mikrohranjiva sastoji se od mikrohranjiva Otopina gnojiva s mikrohranjivima Vodena otopina različitih oblika jednostavnih anorganskih gnojiva s mikrohranjivima 2 % mase otopine gnojiva s mikrohranjivima sastoji se od mikrohranjiva topljivog u vodi Suspenzija gnojiva s mikrohranjivima Suspenzija različitih oblika jednostavnih anorganskih gnojiva s mikrohranjivima 2 % mase suspenzije gnojiva s mikrohranjivima sastoji se od mikrohranjiva ▼C2 Gnojivo s keliranim mikrohranjivima Jednostavno anorgansko gnojivo s mikrohranjivima topljivo u vodi u kojemu je deklarirano mikrohranjivo kemijski združeno s kelatnim agensom (agensima) koji ispunjava(ju) zahtjeve iz CMC-a 1. iz dijela II. Priloga II. — 5 % mase gnojiva s keliranim mikrohranjivima sastoji se od mikrohranjiva topljivog u vodi i — najmanje 80 % mikrohranjiva topljivog u vodi kelirano je kelatnim agensom koji ispunjava zahtjeve iz CMC-a 1. iz dijela II. Priloga II. ▼M1 UVCB (1) kelati mikrohranjiva Jednostavno anorgansko gnojivo s mikrohranjivima topljivo u vodi u kojemu je deklarirano mikrohranjivo kemijski združeno s kelatnim agensom (agensima) koji ispunjava(ju) zahtjeve iz CMC-a 1. iz dijela II. Priloga II. — 5 % mase UVCB kelata mikrohranjiva sastoji se od mikrohranjiva topljivog u vodi i najmanje 80 % mikrohranjiva topljivog u vodi kelirano je (kelirana frakcija), a najmanje 50 % mikrohranjiva topljivog u vodi kelirano je specifičnim kelatnim agensom koji ispunjava zahtjeve iz CMC-a 1. iz dijela II. Priloga II. ▼B Gnojiva s kompleksiranim mikrohranjivima Jednostavno anorgansko gnojivo s mikrohranjivima topljivo u vodi u kojemu je deklarirano mikrohranjivo kemijski kombinirano s kompleksirajućim agensom (agensima) koji ispunjava zahtjeve iz CMC-a 1. iz dijela II. Priloga II. — 5 % mase gnojiva s kompleksiranim mikrohranjivima sastoji se od mikrohranjiva topljivog u vodi i — najmanje 80 % mikrohranjiva topljivog u vodi kompleksirano je kompleksirajućim agensom koji ispunjava zahtjeve iz CMC-a 1. iz dijela II. Priloga II. ( 1 ) UVCB: tvari nepoznatog ili promjenjivog sastava, složeni reakcijski proizvodi ili biološki materijali.

PFC 1. (C) II. (b): SLOŽENA ANORGANSKA GNOJIVA S MIKROHRANJIVIMA

1. Složeno anorgansko gnojivo s mikrohranjivima ima deklarirani udio više od jednog mikrohranjiva.

2. Zbroj udjela svih deklariranih mirkohranjiva u jednostavnom anorganskom gnojivu s mikrohranjivima mora biti najmanje:

(a) 2 % mase za gnojiva u tekućem obliku

(b) 5 % mase za gnojiva u krutom obliku.

PFC 2.: VAPNENI MATERIJALI

1. Vapneni materijal gnojidbeni je proizvod EU-a čija je funkcija ispravljanje kiselosti tla.

Vapneni materijal sadrži okside, hidrokside, karbonate ili silikate hranjiva kalcija (Ca) ili magnezija (Mg).

2. U vapnenom materijalu kontaminanti ne smiju premašivati sljedeće granične vrijednosti:

(a) kadmij (Cd): 2 mg/kg suhe tvari,

(b) šesterovalentni krom (Cr VI): 2 mg/kg suhe tvari,

(c) živa (Hg): 1 mg/kg suhe tvari,

(d) nikal (Ni): 90 mg/kg suhe tvari,

(e) olovo (Pb): 120 mg/kg suhe tvari,

(f) arsen (As): 40 mg/kg suhe tvari

3. Udio bakra (Cu) u vapnenom materijalu ne smije premašivati 300 mg/kg suhe tvari, a udio cinka (Zn) u vapnenom materijalu ne smije premašivati 800 mg/kg suhe tvari.

4. Poštuju se sljedeći parametri utvrđeni na temelju mase vapnenog materijala:

(a) minimalna vrijednost neutralizacije: 15 (ekvivalent CaO) ili 9 (ekvivalent HO-) i

(b) minimalna reaktivnost: 10 % (test hidrokloridne kiseline) ili 50 % nakon šest mjeseci (test inkubacije) i

(c) najmanja veličina zrna: najmanje 70 %< 1 mm, osim za živo vapno, granulirani vapneni materijal i kredu (=najmanje 70 % vapnenog materijala prolazi kroz sito otvora 1 mm).

PFC 3.: POBOLJŠIVAČI TLA

Poboljšivač tla gnojidbeni je proizvod EU-a čija je funkcija održavanje, poboljšavanje ili zaštita fizikalnih ili kemijskih svojstava, strukture ili biološke aktivnosti tla u koje je dodan.

PFC 3.(A): ORGANSKI POBOLJŠIVAČI TLA

1. Organski poboljšivač tla sastoji se od materijala od kojeg je 95 % isključivo biološkog podrijetla.

Organski poboljšivač tla može sadržavati treset, leonardit i lignit, ali ne i druge materijale koji su fosilizirani ili su dio geoloških formacija.

2. U organskom poboljšivaču tla kontaminanti ne smiju premašivati sljedeće granične vrijednosti:

(a) kadmij (Cd): 2 mg/kg suhe tvari,

(b) šesterovalentni krom (Cr VI): 2 mg/kg suhe tvari,

(c) živa (Hg): 1 mg/kg suhe tvari,

(d) nikal (Ni): 50 mg/kg suhe tvari,

(e) olovo (Pb): 120 mg/kg suhe tvari, i

(f) anorganski arsen (As): 40 mg/kg suhe tvari.

3. Udio bakra (Cu) u organskom poboljšivaču tla u ne smije premašivati 300 mg/kg suhe tvari, a udio cinka (Zn) u organskom poboljšivaču tla ne smije premašivati 800 mg/kg suhe tvari.

4. Patogeni or